Qalampir.uz - Ёшлар араб, форс, турк тилларини ўрганса, диний оқимларга йўлиқиб қоладими?\nЁшлар араб, форс, турк тилларини ўрганса, диний оқимларга йўлиқиб қоладими?\n17:23, 17.04.2018 Таҳлил\nТилларнинг умумтаълим муассасаларида ўқитилишига бўлган эскича ёндашувлардан воз кечиш зарур.\nДунёдаги етакчи мамлакатларнинг сўнгги йиллардаги юксалиш хусусиятлари иқтисодий, маданий, илмий соҳалардаги тараққиёт Осиёга — Шарқ заминига кўчаётганини кўрсатяпти.\nЖаҳон геосиёсий саҳнасида ҳам бу минтақа мамлакатларининг таъсири тобора ортмоқда. Шу нуқтаи назардан қараганда, бугунги глобаллашув жараёни Шарқ ва Ғарб маданиятини бир-бирига қарама-қарши қўйиш эмас, балки улар ўртасида қадимдан мавжуд бўлган ўзаро таъсир, ҳамкорлик ва маънавий-маданий бойиш имкониятларидан оқилона фойдаланиш, ушбу икки минтақадаги давлатлар ва уларнинг тилини пухта ўрганишни талаб этмоқда.\nТарихан Буюк Ипак йўлининг гавжум чорраҳаларидан бирида жойлашган юртимиз бир вақтнинг ўзида кўплаб маданиятлар билан ўзаро таъсир ва алоқада бўлган.\nЗаминимизда серқирра ҳамкорлик, маънавий-маданий бойиш, энг муҳими, ўзаро тушуниш, эътибор ва ҳурмат сингари қадриятлар қарор топган. Бағрикенглик халқимиз менталитетининг бош фазилатларидан бири бўлиб келган.\nШу боис қадимдан юртимизда чет тиллардан, асосан, анаткак (санскрит), табғач (хитой), тўхри (ўрта форс тили) тиллари ўргатилган бўлса, ўрта асрларга келиб, кўпроқ араб ва форс тилларини ўқитиш эҳтиёжи юзага келди.\nXIX асрнинг охирларидан бошлаб эса, рус тили ва маданиятини ўрганиш кун тартибига чиқди. Ўша кезлар буюк маърифатпарвар, жадидчилик ҳаракати етакчиси Маҳмудхўжа Беҳбудий “Ойина” журналида “Икки эмас, тўрт тил лозим” мақоласи билан “Биз туркистонийларға туркий, форсий, арабий ва русий билмоқ лозимдур” деган ғояни илгари сурди.\nСобиқ шўролар даврида чет тили сифатида, асосан, инглиз, немис, француз тилларини ўқитиш билан бирга пойтахт ва вилоят марказлари ҳамда йирик шаҳарларда Шарқ тилларига ихтисослаштирилган мактаблар ҳам фаолият олиб борган.\nСўнгги йилларда Ўзбекистонда хорижий тилларни ўқитиш ва соҳа мутахассисларини тайёрлаш ҳақида гап кетганда, асосан, Ғарб тиллари, биринчи навбатда, инглиз тили назарда тутилди.\nАслида, ўқитилаётган барча тилларга, шу жумладан, Шарқ тилларини ўргатишга ҳам бирдек шароит яратиш лозим эди. Амалда бундай бўлмади.\nЎтган асрнинг 90-йилларидан Шарқ тиллари ўқитиладиган мактабларга муносабат ўзгарди. Айниқса, араб, форс тиллари диний оқимларнинг кириб келиши, ислом динининг кенг тарқалиши орқали ёшларда радикал қарашлар шаклланишига олиб келади, деган фараз илгари сурилди.\nШарқ тилларини ўқитишдан кўра илғор Ғарб тилларини ўргатишга асосий эътибор қаратиш зарур деган ақида ҳукмрон бўла бошлади.\nБирин-кетин Тошкент, Фарғона, Наманган, Бухоро, Хоразм, Самарқанд ва бошқа вилоятлардаги Шарқ тилларини ўқитишга ихтисослаштирилган бор-йўғи 2-3 тадан иборат умумтаълим муассасалари оддий мактабларга айлантирилди.\nВазиятнинг бундай тус олиши ўқувчилар, ота-оналар ва жамоатчилик орасида тушунмовчилик келтириб чиқара бошлади.\nБироқ ҳеч ким очиқ-ошкора эътироз билдира олмади. Натижада, Шарқ тиллари, хусусан, араб тилини ўрганишга рағбати юқори ўқувчилар мақсади номаълум бўлган хусусий ўқув масканларида ўқишга мажбур бўлди. Бу эса, ўз навбатида, турли диний йўналишдаги рухсат этилмаган, лицензиясиз ўқув гуруҳларининг ташкил топишига йўл очди.\nЎша кезлари машҳур шарқшунос олим Шоислом Шомуҳамедов, академиклар Азизхон Қаюмов, Алибек Рустамов ва бошқа кўплаб шарқшунослар бундай ҳолатдан ҳайрон бўлиб, эътироз билдирганига гувоҳ бўлганмиз.\nЧунки бўлғуси иқтидорли шарқшунослар етишиб чиқишига катта ҳисса қўшган, республика бўйича бор-йўғи 30 тага ҳам етмайдиган хитой, ҳинд, араб, форс, урду тилларига ихтисослаштирилган умумтаълим муассасаларининг йўналиши ўзгартирилиб, фақат Ғарб тиллари, хусусан, инглиз тили ўқитила бошланди.\nЖумладан, Тошкент шаҳридаги шарқ тилларига йўналтирилган 24-, 22-, 119-, 272-мактаблар бошқа фанларга ихтисослаштирилган умумтаълим муассасаларига айлантирилди.\nШарқ тиллари бўйича иқтидорли ўқувчилар танлаб олинадиган фан олимпиадаси ҳам бекор қилинди. Ваҳоланки, юртимизда Шарқ тилларини чет тили сифатида ўқитишга йўналтирилган мактаблар кўп бўлмаса-да, номи дунёга таралган, хорижий мамлакатлардан келган делегациялар, олий мартабали меҳмонлар айнан шу мактабларга ташриф буюрар эди.\nБиргина Ҳиндистоннинг йирик давлат арбоби Лаъл Баҳодир Шастри ҳайкали ўрнатилган 24-ҳинд тилига ихтисослаштирилган мактабни эслашнинг ўзи кифоя.\nҲозир Шарқ мамлакатларидан келаётган эътиборли меҳмон ва делегацияларга фахр билан кўрсатиладиган бундай мактаб йўқ!\nАйни пайтда юртимизда ташқи сиёсат, иқтисодий-ижтимоий, маданий, ғоявий соҳаларда олиб борилаётган ислоҳотлар туфайли илгари йўл қўйилган ноўрин ҳаракатларимиз тузатиляпти.\nДиний масалаларда ҳам шаффофлик таъминланиб, ишлар тўғри ўзанга тушяпти. Қолаверса, Шарқ тилларини ўрганаман деган минглаб ўқувчилар шу тилларни пухта эгаллаб, келгусида етук шарқшунос бўлишни орзу қилишга ҳақлидирлар.\nЗеро, буюк боболаримиз, умуман, барча зиёлиларимиз яқин ўтмишгача уч тилни — она тили, араб, форс тилларини мукаммал билган. Жилд-жилд ўлмас асарларини шу тилларда битган.\nФарзандларимиз мактаб давридан бошлаб келгусида бирор Шарқ мамлакати бўйича мутахассис бўламан, деса, йиллар давомида ҳижжалаб ўша давлат тилини, шу тилларда битилган сарф ва наҳвларини мукаммал ўрганиши керак-ку.\nЎзбекистон Қаҳрамони, халқ шоири Эркин Воҳидов шеърлари мазмунига мумтоз меросимизгагина хос ғоялар сингдирилганидан, ижодкорнинг араб ва форс тили лексик-семантик илдизларини жуда чуқур билишидан ҳайратланар эдим. Кейин билсам, у киши Тошкентдаги араб тилини ўқитишга йўналтирилган 22-мактабда таълим олган экан.\nАкадемик Азизхон Қаюмовнинг буюк навоийшунос-шарқшунос бўлиб етишишига сабаб Қўқонда отаси — машҳур шоир ва тазкиранавис Пўлатхон Қаюмий домладан қадимги ёзма меросимизни, араб ва форс тилларини чуқур ўрганганидир. Бундай мисолларни юзлаб келтириш мумкин.\nҲозир республикамизда фақат хитой тилига ихтисослаштирилган Тошкентдаги 59-мактаб мавжуд. Охирги йилларда баъзи вилоятларда хитой, корейс тиллари ўқитиладиган синфлар, нодавлат курслар очилгани ҳақида хабарлар бор.\nАйрим йиғин ва учрашувларда турли вилоятлардан келган шарқшунос ҳамкасбларимиз: “Нега Шарқ тилларига ихтисослаштирилган мактаблар ёпилиб кетди? Нега сиз мутасаддилар бу масалани кўтармаяпсиз?” қабилидаги саволларни кўп беришади.\nТошкент давлат шарқшунослик институти электрон почтасига кунда-кунора келиб тушаётган мурожаатларнинг аксар қисмида юртдошларимиз мустақил равишда бирор-бир Шарқ тилини ўрганаётгани, бу бўйича ўқув қўлланмага эҳтиёжи борлигини ёки Шарқ тилларини қаерда ўрганиш мумкинлигини сўрашади.\nШу ўринда ҳақли савол туғилади: нима учун яқин-яқингача мавжуд бўлган, самарали фаолият олиб борган, Шарқ тилларига ихтисослашган ўқув-услубий базага эга мактабларни тиклаб, худди инглиз, француз, немис, рус тиллари каби тасдиқланган замонавий дастур ва дунёвий қўлланмалар асосида ўқитишни йўлга қўйиб бўлмайди?\nМасаланинг яна бир муҳим томони бор. Ҳозир Тошкент давлат шарқшунослик институти талабалари орасида олий таълим муассасаси қошидаги академик лицейларда ўқиб, имтиҳон топшириб, ўқишга кирадиганлар маълум қисмни ташкил этади.\nИнститутимиз учун айнан шу тоифадаги ёшлар керак. Уларнинг Шарқ тиллари бўйича олган билими Ғарб тилларига йўналтирилган академик лицей ҳамда коллежларни тугатган йигит-қизларникидан фарқ қилади.\nБиз мутахассис сифатида, хусусан, филология йўналишига академик лицейда Шарқ тилларини ўрганган ўқувчиларни қабул қилиш тарафдоримиз.\nБироқ уларнинг сони кам. Бунинг устига академик лицейларга ҳам мактабда Ғарб тилларини ўрганган ўқувчилар ўқишга киради. Яъни улар ҳам ўрта махсус таълим давридагина қисман Шарқ тилини ўрганиб, кейин институтга қадам қўяди.\nТаълимдаги узвийлик ва узлуксизликни таъминлаш муаммоси шу ерда аниқ-равшан кўринади. Бугунга келиб, умумтаълим муассасаларида Шарқ тилларини ўқитиш деярли тўхтаб қолгани, “мактаб — лицей — олий таълим муассасаси” модели асосида Шарқ тиллари бўйича таълимнинг узвийлиги ва узлуксизлиги деярли йўқлиги соҳа бўйича етук мутахассисларни етиштиришга салбий таъсир кўрсатмоқда.\nЎрта асрларда юртимиздаги мактаб ва мадрасаларда муайян соҳа бўйича ёшлар узвийлик ва узлуксизлик тамойиллари асосида ўн йиллар давомида ўқитилган.\nШундагина илми толиб ўзи танлаган йўналиш бўйича комил касб эгаси бўлиб етишган. Халқимиз тасаввуридаги “мактаб кўрган”, “мадраса кўрган”, “мадраса чангини ялаган” деган тушунчалар ўша давр таълим тизимининг давомийлигини кўрсатувчи ёрқин далилдир.\nШунинг учун ҳам ўша кезлар дунёни ҳайратга солган алломаи комиллар, пири муршидлар етишиб чиққан. Энди Шарқ тилларини ўқитишда муддат ниҳоятда қисқалигини инобатга олиб, хорижий тилларни ўқитишда “мактаб — олий таълим муассасаси” ва “мактаб — лицей — олий таълим муассасаси” тизимини жорий қилиш вақти келди.\nМасаланинг яна бир муҳим жиҳати миллатларнинг ўзлигига, бошқа халқлардан ажралиб турувчи хос хусусиятларига чанг солаётган ҳозирги глобаллашув жараёни билан боғлиқ.\nБу жараёнга қарши тура оладиган куч сифатида миллий мерос ва қадриятлар майдонга чиқмоқда. Маънавияти бутун халқни ҳеч қайси куч, ёт мафкура, оломон маданияти йўлдан оздира олмайди.\nШу жиҳатдан, боболардан қолган улкан ёзма мерос ва қадимги Шарқ қўлёзмаларини чуқур ҳамда тизимли ўрганиш, уларнинг илмий тавсифларини тузиш, илмий шарҳланган таржималарни тайёрлаш, ўзбек ва хорижий тилларда нашр эттириш, ёш авлодга етказиш бугуннинг энг муҳим, кечиктириб бўлмайдиган масалаларидандир.\nБу вазифаларни изчил амалга ошириш учун ҳам юқори малакали шарқшунос кадрларни тайёрлаш, шу жумладан, манбашунослик ҳамда матншунослик бўйича мутахассисларни етиштириш муҳим ҳисобланади.\nМасаланинг сиёсий-иқтисодий жиҳатларини ҳам ҳисобга олиш зарур. Ҳозир дунёда тараққий этган 20 давлатнинг ярмига яқини Шарқ минтақасида жойлашган. Улар қаторидан Япония, Жанубий Корея, Хитой, Ҳиндистон, Индонезия, Малайзия, Сингапур, Туркия, Араб минтақаси давлатлари ўрин олган. Қолаверса, Ўзбекистоннинг асосий стратегик ҳамкорлари ҳам ана шу давлатлардир.\nАйни кезда мамлакатимиз учун ҳар қачонгидан ҳам кўпроқ корейс¬шунос, японшунос, хитойшунос, арабшунос, ҳиндшунос, афғоншунос, туркшунос, эроншуносларга, умуман, мамлакатимиз манфаатларини қатъий ҳимоя этувчи шарқшунос-мутахассисларга эҳтиёж кескин ошмоқда.\nАччиқ бўлса ҳам тан олиш керак: таълим тизимимизда қўшни мамлакатлар билан сиёсий, ижтимоий-иқтисодий, таълимий, маданий алоқаларни йўлга қўядиган кадрларни тайёрлаш деярли ўйланмади.\nОқибатда Марказий Осиёда таълим соҳасидаги етакчиликни бой бера бошладик. Ҳозир ушбу йўналишда қозоқ, қирғиз, туркман, тожик, озарбойжон тили ва шу мамлакатлар тарихи, сиёсати, иқтисоди, фалсафаси бўйича теран билимларга эга мутахассисларга эҳтиёж юқори.\nШу боис Марказий Осиё давлатлари Шарқ минтақасининг бир бўлаги экани эътиборга олиниб, мазкур ҳудуд бўйича мутахассисларни тайёрлаш вазифаси Тошкент давлат шарқшунослик институти зиммасига юкланса ҳамда малакали марказий осиёшунослар етиштирилса, айни муддао бўлар эди.\nЎзбекистон кейинги ўн йилликларда минтақада меҳнат ресурслари, ишчи кучини экспорт қилувчи етакчи давлатга айланиб улгурди.\nКўплаб фуқароларимиз Жанубий Корея, Туркия, Япония, Хитой, Бирлашган Араб Амирлиги сингари давлатларда меҳнат қилиб, мамлакатимиз иқтисодиёти ривожига баҳоли қудрат ҳисса қўшмоқда.\nШарқ мамлакатлари, айниқса, Жанубий Корея ва Япония сингари иш берувчи давлатларни меҳнат мигрантлари сифатида ишга бораётган юртдошларимизнинг чет тилидан хабардорлиги кўпроқ қизиқтирмоқда.\nУлар Шарқ тили имтиҳонларидан муваффақиятли ўтганларнигина қабул қиляпти. Ушбу масалалар ҳам ҳозир мамлакатимизда шарқ тиллари бўйича мактабларга эҳтиёж мавжудлигини кўрсатади.\nКелгусида етук шарқшунос бўлишни истаган ёшларнинг айнан мактабдан бошлаб Шарқ тилларини ўрганиши мамлакатимиз равнақи учун фақат наф келтиради.\nШунинг учун бу тилларнинг умумтаълим муассасаларида ўқитилишига бўлган эскича ёндашувлардан воз кечиб, ёшларнинг, ота-оналарнинг хоҳиш-истакларини ҳисобга олиб, шарқ тилларига йўналтирилган мактабларни ҳар бир вилоятда намуна сифатида қайта тиклаш мақсадга мувофиқ.\nУмуман олганда, мактабларда биттадан Ғарб ва Шарқ тилини ўқитиш масаласини жиддий ўйлаб кўриш керак.\nТеглар:Шарқ тиллари араб тили форс тили\n“Манчестер Юнайтед”ни ёзда кимлар тарк этиши маълум\nЎзбекистонда араб тилини ўргатиш ривожлантирилади\n16:01, 28.02.2018 2 160


100 га яқин абитуриент тана ҳарорати баланд бўлганлиги сабабли тест синовларига киритилмади — Sof.uz\nТест синовларида иштирок этиши белгиланган 1 млн 304 минг 194 нафар абитуриентдан 1 млн 240 минг 614 нафари (95,1 %) иштирок этди. 63 минг 580 нафари эса (4,9 %) турли сабабларга кўра тест синовларида иштирок этмади. Жами 1 187 нафар абитуриент турли сабабларга кўра тест синовларидан четлатилди. Шундан 548 нафари ҳудудга киришда, 639 нафари эса тест синови жараёнида аниқланган.\nШунингдек, тест синовларига 90 нафар абитуриент тана ҳарорати 37⁰ C дан юқори бўлганлиги сабабли далолатнома тузилиб, киритилмади.\nДавлат комиссиясининг 2020 йил 19 июндаги 1-сон баёнига мувофиқ, 17 сентябрь куни тана ҳарорати 37⁰C дан юқори бўлган, тест синовларига киритилмаган абитуриентлар учун Қорақалпоғистон Республикаси, вилоятлар ва Тошкент шаҳрида тайёрланган стадион ва хиёбонларда қўшимча тест синовлари ўтказилиши режалаштирилмоқда.


Кун мавзулари, 09 март 2014\n24 январ 2020, Тошкент вақти: 11:18\nякшанба 9 март 2014\nOzodlikOnline: Россия Сизга паспорт бермоқчи. Оласизми?\nРус тилида сўзлашувчиларни ҳимоя қилиш иддаоси билан Қримни ишғол қилган айни кунларда Россия ҳукумати собиқ СССР ҳудудидаги барча рус тилида сўзлашувчиларга ўз фуқаролигини бериш режасини эълон қилди. Сиз Ўзбекистон фуқаролигидан воз кечиб¸ Россия паспортини оласизми? Нима учун? Жавобингизни 10 март куни Тошкент вақти билан 21:05 дан бошлаб жонли мулоқотда билдиринг.\nOzodNazar: Ўзбекистонда ҳар бир касалхонанинг ўз прейскуранти бор\n“Туман марказий касалхонасида бу йилнинг ҳисобидан яна 5 койка қисқартирилаяпти. Сил касалликлари диспансеридаги 10 койкани Зомин тумани диспансерига қўшиб беришди, 10 койкани қисқартиришди. Тумандаги юқумли касалликлар шифохонаси ҳам ёпилишга тушган эди, вазирликка бориб, уни ёптирмасликка зўрға кўндириб келдилар. Фориш, Бахмал туманларида 2 тадан касалхона бор эди, уларниям биттаданини қисқартиришди”.\nРоссияда ўзбек автомобиллари қимматлади\nРоссияда сотилаётган GM Uzbekistan автомобиллари нархи 7 минг рублдан 20 минг рублгача ошди. Маълумотларга кўра, ўтган йилдан буён Россия бозорларида сотилаётган Daewoo Gentra автомобиллари баҳоси 15 мингдан 20 минг рублгача, Nexia ва Matiz нархи эса 7 рублгача кўтарилган.\nТошкентдаги “Бархан” тунги клубида “Маски-шоу”\nТошкент марказида, президент деъвони ёнида жойлашган ҳашаматли “Бархан” тунги клубида 8 март кунига ўтар кечаси "Қора ниқоблилар" рейд ўтказиб, ўттиздан зиёд аёлни автобусга босиб олиб кетди.\nЎзбекистонликлар 8 мартни байрам қилишни унутишмайди\nЎзбекистонлик аёллар 8-март халқаро хотин қизлар кунида асосан рўмол, кўйлак, гул, уй-рўзғор бюмларидан иборат совға - саломлар оладилар. Эркаклар эса бу совғалар учун 20 мингдан 200 минг сўмгача пул сарфлашар экан.\nТошкентда гўшт маҳсулотлари қимматлади\nТошкентда гўшт маҳсулотлари нархи қарийб 800-1000 сўмга қимматлади. Ишлаб чиқарувчиларга кўра, нархлар ошишига хориждан гўшт олиб келиш тўхтагани сабаб бўлган.\nДўсим Сатпаев: Украина ëнғини Марказий Осиëни ҳам кул қилиши мумкин\nҚозоғистонлик таҳлилчи Дўсим Сатпаев Россиянинг Украинага уруш эълон қилгани билан боғлиқ бўҳрон Марказий Осиë учун жиддий таҳдид эканини билдирди. Озодликнинг Қурултой дастурида қатнашган Дўсим Сатпаев ҳар қандай уруш¸ сиëсатнинг давоми эканлигини таъкидлаб¸ Украинага қарши интервенция Россиянинг йиллардан бери гоҳ сўниб¸ гоҳ бўртиб кўринадиган империячилик сиëсатининг узвий давоми эканлигини айтди.\n“Дангаса”ларни ҳимоя қилган мухолифат фаоллари 11 йилга қамалди\nМамлакат ичкариси ва ташқарисидаги миллионлаб мардикор ҳаққини ҳимоя қилиш билан шуғулланиб келган мухолифатдаги Ўзбекистон Халқ ҳаракати фаоллари Фахриддин Тиллаев ва Нураддин Жуманиëзовлар 6 март куни Шайхонтоҳур туман суди ҳукми билан одам савдосида айбланиб¸ 10 йилу саккиз ойлик қамоқ жазосига тортилди.\nЧехия президенти инсон ҳақлари ҳимояси Ўзбекистон билан бизнесга халал беришидан хавотирда\nМарказий Моравиядаги Papcel Litovel ширкатига пайшанба куни қилган ташрифи чоғида Чехия президенти Милош Земан инсон ҳақларини ҳимоя қилиш иддаоси чех ширкатларининг Ўзбекистон каби янги бозорларга экспорт истиқболини хатар остига қўймаслиги лозимлигини таъкидлади.\nҚрим бўҳронини Ўзбекча Википедия ҳам диққат билан кузатмоқда\nУмуман Википедиядаги, хусусан унинг ўзбекча саҳифасидаги Қрим Мухтор Республикасига оид мақолалар кейинги кунларда шиддат билан бойимоқда. Украина таркибидаги мазкур ҳудудга оид мақолаларга 2014 йил, 6 март санаси билан ҳам қўшимчалар киритилажаги аниқ.\nҲукумат эски заёмларга пул беришни бошламоқчи\nЎзбекистон Молия вазирлиги ҳамда Халқ банки 1992 йилги 12 фоизлик ютуқли заёмларни аҳолидан қабул қилишини билдирди. 1992 йилдаги 500 сўмлик ёки 1000 сўмлик облигациянинг қиймати бугунги кунга келиб қанчани ташкил этиши борасидаги ҳисоб-китоб жамоатчиликка маълум эмас.\nДавлат тест маркази абитуриентларни чув тушиб қолмасликка чақирди\nСамарқандда туман ҳокими фермернинг ерини тортиб олмоқчи бўлди. Наманган боғчаларида болалар санитария-гигиена қоидаларига зид шароитда тарбияланган. Кутубхоналар хорижда тайёрланган диний материалларни рухсатсиз қабул қилиши ман этилди. Жорий ҳафта матбуот шу каби воқеалар ҳақида хабар берди.


«Оптимист»: «Компьютер – менинг қўлим, оёғим»\nЖамият 12:20 / 15.12.2019 32453\nМирали Ғиёсов – Тошкент Давлат ўзбек тили ва адабиёти университети филология факультети 2-босқич талабаси. Айни пайтда 20 ёшда.\nУни университетда ҳамма танийди, ўқитувчиларнинг, талабаларнинг компьютерларида бирор муаммо пайдо бўлса, тезда Миралидан ёрдам сўрашади. Китобхонлик тадбирларига биринчилардан бўлиб таклиф қилишади. Бир сўз билан айтганда, у икки томонлама иқтидорли.\n«Ҳар бир одам бир ишни бошлашдан олдин уни эплай олишига, натижа чиқаришига аниқ ишонч ҳосил қилиши керак. Мен ҳам бакалавр йўналишини танлаётганимда қизиқишим шу соҳага эканига ва бу орқали адабиётимиз учун кичик бўлса-да, фойдам тегишига ишонганман», - дейди Мирали Ғиёсов ўзи ҳақида ҳикоя қила туриб.\n«Китоб ўқийман», - дейиш урф бўлган... »\n«Ҳозирги пайтда «Бўш вақтингизда нима билан банд бўласиз?» деган саволга «Китоб ўқийман», дея жавоб бериш урф бўлиб қолган. Лекин мен учун китобларнинг чинакамига катта аҳамияти бор.\nДадам она тили ва адабиёт ўқитувчиси бўлгани учун оиламизда китобга алоҳида урғу берилган.\nМен аудиокитоблар эшитиб, улар орқали билим олиб олий таълим муассасасига киришга муваффақ бўлдим», - дейди Мирали.\n«Компьютер менинг қўлим, оёғим...»\nУнинг таъкидлашича, болалигидан компьютерга қизиқиши юқорилиги туфайли техникадан фойдаланишни яхши ўзлаштирган.\n«Компьютер менинг қўлим-оёғим. Агар ҳаётимдан компьютер олиб ташланса, жуда кўп ишларим қийинлашиб кетади. Дарслар давомида ёзишим, ўқишим шу қурилма билан боғлиқ.\nАйниқса, кўзи ожиз инсон учун компьютер катта аҳамият касб этади», - дейди Мирали.\n«Ўзбекистонда профессионал кўзи ожиз фойдаланувчилар саноқли...»\nМирали Ғиёсов аудиоёзувларни монтаж қилишни яхши ўзлаштирган. Кичиклигидан ўз микрофони ва компьютери билан турли асарларни ўзи саҳналаштириб, ҳар хил қаҳрамонларга овоз беришни, сўнг ўзи монтаж қилиб, тайёр ҳолатга келтиришни ўрганиб олганди.\n«Монтажни интернет орқали мустақил тарзда ўрганганман. Чунки кўзи ожиз компьютер ўргатувчи устозлар, профессионал компьютер фойдаланувчилар саноқли», - дейди Мирали.\nМана шу ҳаракатлари натижасида ҳам техника соҳасида, ҳам адабиётда қатор ютуқларга эришган.\n2017 йил Въетнамда ўтказилган кўзи ожиз компьютер фойдаланувчилар учун «Global IT challange» танловида Ўзбекистон жамоаси билан биргаликда «Excellent challanger» номинациясида энг биринчи деб топилган.\nБундан ташқари, 2019 йил кўзи ожиз китобхонлар орасида республика бўйича «Йил китобхони» деб топилган.\n«Кўзи ожиз талабалар учун Брайль дарсликлари умуман йўқ...»\n«Ўқишга кирганимдан кейин сездимки, кўзи ожиз талаба учун фанларни ўзлаштириш, топшириқларни бошқалар билан бир хил даражада бажариш қийинлик қилади», - дейди қаҳрамонимиз.\nБунинг сабаблари фақатгина мактаб таълимига оид Брайль шрифтидаги китоблар мавжудлиги, лекин ўрта махсус, олий таълим учун махсус дарсликлар умуман йўқлиги билан боғлиқ.\nМирали айни мана шу қийинчиликни сезган ҳолда компьютерга бўлган иқтидорини тўғри йўналтиришга қарор қилади.\nУ ҳали бери Брайль ёзувидаги дарсликлар нашр қилиниши қийин масала эканлигини ҳисобга олиб, дарсликлар ва бадиий китобларнинг аудио вариантини яратишни мақсад қилган.\nМана шу йўл билан бошқа кўзи ожиз талабаларга, бундан ташқари, аудиокитобдан фойдаланишни яхши кўрадиган ёшлар учун қулайлик яратишга ҳаракат қила бошлайди.\n«Кўнгиллилар студияси иш бошлади...»\n«2018 йил февраль ойидан бошлаб, аудиостудия очиш ва кўнгилли талабалар билан бирга ишлаш таклифи билан чиққанмиз. Устозларимиз ёрдами билан ишларимиз тезлашди.\nШундан буён ҳозирги кунга қадар турли олий ўқув юртлари учун керакли дарсликлар, қўлланмалар ва бадиий асарларнинг аудио вариантини яратишни бошладик.\nСтудиямизнинг бошқа мавжуд студиялардан фарқи ҳамма кўнгилли тарзида ишлайди. Ишларимизни ҳеч қанақа моддий маблағ кутмаган ҳолда амалга оширамиз», - дейди Мирали Ғиёсов.\n«Муаллифлик ҳуқуқига ҳурмат билан қараш керак...»\nМиралининг маълумот беришича, тайёрланаётган аудиокитоблар алоҳида телеграм каналига жойлаштириб борилади.\nБундан ташқари, турли байрамларда бу китоблардан фойдаланишга эҳтиёжи бор таълим муассасаларига тарқатиш йўлга қўйилган.\n«Баъзида биз телеграм каналига жойлаштирган аудиокитоблар эртаси куни ҳеч қанақа рухсатсиз бошқа битта шунга ўхшаш йўналишдаги каналда кўриб қоламиз.\nЛекин, ўйлаймизки, яратилган нарсага нисбатан муаллифлик ҳуқуқи деган нарсага ҳурмат билан қараш зарур», - дея қарашларини баён этади қаҳрамонимиз.\n«Ўзбекча нутқ синтезаторлари йўқ...»\n«10 дақиқа ўқилган овоздан камида 10та хато чиқади. Уларни тўғрилаб, керакли мусиқаларни танлаб, тайёрлаш менинг ва жамоа аъзолари зиммасида.\nКўпчилик кўзи ожиз бўла туриб компьютерни қанақа қилиб ишлатиш мумкинлигига қизиқишади. Жавоби оддий. Windows тизимида ишловчи компьютерларда алоҳида нутқ синтезаторлари - «Screen reader» бор. У экрандаги амалларни овозли тарзда ўқиб беради. Бироқ битта муаммо – ўзбекча нутқ синтезаторлари йўқ», - дейди Мирали Ғиёсов.\nУ айни пайтда ўзбекча нутқ синтезаторини яратиш билан боғлиқ лойиҳаларда ҳам иштирок этмоқда.\nМирали «Одам ҳамиша янгиликларни кузатиб бориши ва ўзини жамиятга алоқадор деб билиши керак», деб ҳисоблайди. У янгиликларни ўқиб боради ва доимий равишда ижтимоий тармоқларни кузатади.\nКелажакда ўзи ўқиётган университетда устоз бўлиб ишлашни, маърузалар ўқишни ният қилган, шунингдек, техникага бўлган қобилиятини ҳам тўғри йўналтиришни мақсад қилган Мирали Ғиёсовга барча ишларида омад тилаймиз.


Alibaba асосчисидан муваффақият сирлари: «Кўпроқ аёлларни ишга олинг!» - Terabayt.Uz\nAlibaba асосчисидан муваффақият сирлари: «Кўпроқ аёлларни ишга олинг!»\nЎҚИНГ: Хитойлик миллиардер Жек Ма биткоин ҳақида фикрини айтди\nҚанча имкон бўлса шунча аёлларни ишга олиш бу «Alibaba»нинг сири», дейди Жек Ма, - «Аёллар XXI асрда жуда кучли бўладилар. Чунки ўтган асрда куч билакда бўлган бўлса, бу асрда доноликда»\nМа шундай маслаҳат беради: иш юритишни ўрганиш учун 30 ёшгача яхши компанияда, яхши раҳбарнинг қўл остида ишланг. 30 ёшда ўз ишингизни бошланг. 40 ёшда нимада кучли бўлсангиз, шунга эътиборингизни жамланг. 50 ёшда ёшларга эътибор қаратинг, уларга имкон беринг. «Бизга ҳеч ким имкон бермаган, имконни биз беришимиз лозим». 60дан сўнг эса вақтни набиралар билан соҳилда ўтказган маъқул. Нима қилсангиз ҳам ишингизни севинг.\nЎҚИНГ: Жек Ма муваффақиятга оид янги фикрлари билан ўртоқлашди\n«Амакиваччам билан суҳбатдан ўтиш учун 2,5 соат жазирамада кутдик. Суҳбатдан сўнг менинг натижам юқорироқ бўлганига қарамай, амакиваччамни ишга олишди. Сабаби унинг бўйи мендан узунроқ, ўзи ҳам мендан кўра кўркамроқ эди». Аммо у ҳозир ҳам меҳмонхонада ишлаяпти, мен эса ҳаётимни ўзгартира олдим». Бундан ташқари «KFC»га ишга киришга 24 номзоддан фақат Жек Мани ишга олишмаган. Омадсизликка учрамай туриб, муваффақият қозона олмаймиз.\nЎҚИНГ: Жек Ма Ердаги қашшоқликка нима барҳам беришини айтди\n«Ҳамма ҳам тўртта буюм топа олмади, чунки биз ўта камбағал эдик. Шунинг учун биз сотувга ўзимиз топа олган 21та буюмни қўйдик. Уч кун кутдик, аммо ҳеч ким келмади», - дея эслайди Ма.\nЎҚИНГ: Жек Ма: "30 та идора мени ишга олишни рад қилган"\nЎҚИНГ: Жек Ма келажакда бой бўлиш учун қайси кўникма кераклигини айтди


Франциялик туристнинг 1956 йилги Ўзбекистонга саёҳати (фотолар)\nФранцуз олими, тарихчиси ва Франция коммунистик партияси аъзоси Жак Дюпакье (Jacques Dupâquier) 1950-70-йилларда собиқ иттифоққа уч марта саёҳат қилган, бошқа жойлар билан бир қаторда 1956 йилда Ўзбекистонга ҳам келган.\nКейинроқ Франция ижтимоий фанлар институт директорига интервью бера туриб, Жак Дюпакье ўз саёҳатини шундай хотирлаган: «Москвада бир неча кун бўлганимиздан кейин Тошкентга — Ўзбекистон пойтахтига учдик. Биз 3200 метрдан баландга кўтарила олмайдиган эски винтли самолётларда парвоз қилдик ва мен нафас ютиб соатлаб совет Ўрта Осиёсини томоша қилиб кетдим. Тошкент эса шаҳар марказида сталинча урфда лойиҳаланган ягона шоҳ кўчага эга лойдан қурилган шаҳар экан. Орадан 10 йил ўтиб, уларнинг барчаси вайрон бўлган (1966 йилги зилзила назарда тутилмоқда). Мен шаҳар бўйлаб кўп сайр қилдим, бозорни томоша қилдим, ёпинғич ёпиниб олган аёлларга кўзим тушди, масжидга кирдим, расмий шахслар билан учрашдим, уларнинг ҳар бирига рус кишиси ҳамроҳлик қилар эди. Мендан ҳам кўра уларни кўпроқ кузатишаётгандек таассурот уйғонарди».\n«Москвадан Тошкентга парвоз қилаётган чоғимда иллюминатор орқали кўплаб суратлар олдим. Қандайдир паллада биз концлагер узра парвоз қила бошладик ва стюардесса бу ерни суратга олиш тақиқланганини айтди. Сўнгра у кабинага қайтди, мен эса суратга олишни давом эттирдим, таржимон ёки бирор киши менга монелик қилмади».\nОрол денгизи шимолидаги даштлар\nМарказий Осиё чўли\nОрол денгизи соҳиллари\nСирдарёнинг Орол денгизига қуйилиши\nТошкент. Умумий кўриниш\nМарказий Осиё қишлоқ жойидаги иморатлар\nТошкент яқинидаги деҳқон уйи\nИшдан уйга қайтишмоқда\nТошкент остонасидаги поезд\nТошкент яқинида яшовчи туркман ўқувчи қизлар\nЛюсиль ва ўзбек гўзали\nТошкент бозоридаги чўпон бобой\nМасжид олдида бола кўтарган аёл\nСтадиондан эски шаҳарга нигоҳ\nДам олиш уйи\nТошкент кўчаларидан бири\nПедагогика институтидан кўриниш\nМасжид ҳовлисидаги намоз\nСталин номидаги боғлар\nТошкент яқинидаги Сталин номидаги колхоз\nТошкент яқинидаги Сталин номидаги колхозда пахтани қопларга жойлаш\nСталин номидаги колхознинг ёш колхозчилари\nКолхозда узум қуритиш\nКолхозда яшовчи болалар\nЭски шаҳар кўчаси


Тошкент шаҳар бош имом-хатиби Нуриддин Холиқназаров. Ўзбекистон мусулмонлар идораси сайтидан олинган фотосурат.\nЎзбекистон мусулмонлари идораси тарқатган расмий маълумотда айтилишича, Нуриддин Холиқназаров 1968 йилда Андижон вилояти Асака шаҳрида зиёли оилада туғилган. 1992 йилда Бухоро шаҳридаги Мир Араб мадрасасини, 1998 йилда Имом Бухорий номли Тошкент ислом институтини, 2007 йилда Фарғона давлат университетини тамомлаган.\nМуфтиятнинг билдиришича, шу пайтгача пойтахт бош имом-хатиби бўлган Раҳимберди Раҳмонов «Минор» жоме масжиди имом-хатиби сифатида фаолиятини давом эттиради.


Жабр кўрган аёлларнинг аксарияти яқини қариндошлари ва қайноналаридан жабр кўради\n4 Ноя 2019 1436\nПойтахт ва унинг туманларида аёллар дуч келган зўрликнинг 40 фоизи эркаклар ҳиссасига тўғри келади. Бундай ҳолатларнинг 60 фоизи эса жабр кўрганларнинг қайноналари ва қариндошлари сабаб юзага келади, дейди Тошкент шаҳар Тошкент шаҳрида Зўрлик ишлатишдан жабр кўрган шахсларни реабилитация қилиш ва мослаштириш ҳамда ўз жонига қасд қилишнинг олдини олиш марказининг директори Гулчеҳра Маткаримова.\nМарказ расман 2019 йилнинг 29 август куни очилган. 10 октябрга қадар марказга 184 нафар аёл мурожаат қилган. Уларнинг 98 нафари психологик ёрдам мақсадида, 25 нафари тиббий ёрдам сўраб ҳамда 35 нафари ҳуқуқий ёрдам зарурати билан мурожаат қилган. Бундан ташқари, реабилитация маркази ходимларининг ҳаракати билан 17 та оилани тиклашга эришилди. Бу ҳақда Тошкент шаҳар ҳокимлиги матбуот хизмати хабар қилади.\n“Эр-хотин ўртасидаги жиддий келишмовчилик сабаб, аёл боласи билан уйдан кетишга мажбур бўлади. Аксарият ҳолатда турар жой эрга ёки унинг отасига тегишли бўлганлиги сабабли аёл ўз қариндошларининг уйига қайтиб боради. Бизда жабр кўрган аёл ўз туғишган акасининг уйига борган ҳолат учраган. Ака уйланган, унинг бўйи етиб қолган фарзандлари бор. Шунда кутилмаганда синглиси қайтиб келиб, уйнинг бир қисмига эгалик қилган. Шу сабабли аканинг хотини, яъни келинойи жабрдийда аёлга қаршилик қилган. Шу жумладан, унга нисбатан жисмоний зўрлик ишлатган. Гулчеҳра Маткаримова суҳбат давомида бундай ҳолатлар кўп учраётганлигини ҳам айтиб ўтди.\n“Бундай ҳолатларнинг аксарияти одатда бир хил бошланади: бошида ҳаммаси яхши. Кейин эркак секин-аста агрессия белгиларини намоён қила бошлайди. Ҳаммаси майда гаплардан бошланади: масалан, аёл эрининг телефон қўнғироқлари ва смс хабарларини текширишни бошлайди. Кейин йигит қизга арзимаган баҳона билан қўл кўтаради. Аёл индамай, бундай ҳаракатларни табиий қабул қилади. Сўнг эса бу одатга айланади, эр аёлига нисбатан жисмоний зўрликни ҳамда маънавий босимни кучайтиради”, – дейди жабр кўрган аёлларнинг маънавий-руҳий ҳолатини тиклаш билан шуғулланувчи психотерапевт.\n“Мен болалигимдан отам онамга қўл кўтарганини кўриб келганман, шунинг учун эркакнинг аёлга зўрлик ишлатиши қандайдир ёмон ҳолат эканлигини тасаввур ҳам қилмаганман”. Оилавий зўрлик сабаб марказга келган қизнинг бу сўзларини табиий қабул қилиш учун эмас, хулоса чиқариш учун келтирилмоқда.\nУ ўзининг қадрдон инсонидан жабр кўрган. Қиз 19 ёшда, ўзини дадил тутиб, унга ҳеч нарса бўлмагандай ўтирди. Бироқ марказ директорининг сўзларига қараганда, бошида бунинг мутлақо акси бўлган. 1,5 ой аввал қизнинг ота-онаси марказга мурожаат қилганида, у руҳан тушкун, қийин аҳволда эди.\n“Болалигимда етказилган руҳий зарар сабабли, кўнгил қўйган йигитим ҳам бундай муносабат қилишига йўл қўйдим”. Қизнинг сўзларига кўра, у йигит билан танишганида 17 ёшда, йигит эса 19 ёшда бўлган. Улар ишда танишишган. Бошида у қизни севган, эркалаган. Кейин у қизнинг уйида онасига нисбатан отаси зўрлик қилишидан хабардор бўлиб қолган.\n«Нима учун билмадим, лекин йигитим оиламдаги шароитни билганидан кейин, менга турли йўллар билан маънавий босим ўтказа бошлади, кўп ўтмай қўл кўтарди. Унга ижтимоий тармоқларда борлигим ёқмасди. Менинг ўқигим ва ишлагим келарди, унга фикрим ёқмасди. У мендан уйда ўтиришимни талаб қиларди. У сабаб-бесабаб юзимга мушт тушширарди. Сочларимдан тортиб урарди. Белимга зарб билан урганининг излари ҳозиргача сақланиб қолган».\nНега қиз бундай ҳолатни аввалроқ ота-онасига айтиб бермади деган саволга у ота-онаси йигитга ёки йигит унинг оиласига жабр етказишидан қўрққанлигини айтди.\n«У билан орани очиқ қилмоқчилигим ҳақида айтганимда у мени дўппослаб урди. Кейин ота-онам ёки сингилларимга бирон нарса айтсам, уларни ўлдиришини айтиб қўрқитди. Мен ундан қўрқардим» – дейди жабрдийда қиз.\n“Менга бу ер жуда ёқди. Мен билан ишлаган шифокор руҳий аҳволим яхшиланишига ва яшашга куч топишимга ёрдам берди. Мен университетда ўқимоқчиман. Ишга кирмоқчиман ва шундан кейин, назаримда, муносиб инсонни учратаман. Мен билан рўй берган даҳшат қайтарилишига бошқа йўл қўймайман”, – деб мақсадлари билан бўлишди қиз.


“Ўзбекистон Олий суди биздан ўч олиш учун уйларимизни тортиб олди” « Ўзбекистон Халқ Ҳаракати\n“Ўзбекистон Олий суди биздан ўч олиш учун уйларимизни тортиб олди”\n21 February 2019 - 14:39\nЎзбекистон Республикаси Олий суди Озодлик радиоси журналисти Шуҳрат Бобожонов ва унинг икки укаси – Қудрат ва Ғайрат Бобожоновларга тегишли уйни мусодара қилиниши борасидаги қуйи суд инстанцияси қарорини ўз кучида қолдирди.\nШуҳрат Бобожоновнинг Би-би-сига айтишича, Ўзбекистон ҳукумати ундан мустақил журналистик фаолияти учун унинг кўчмас мулкини тортиб олиш билан ўч олмоқда.\nУч ака-ука мулкининг бозордаги бугунги қиймати 180 минг долларга тенг.\nЎтган йил февралида Урганч туман суди Фуқаролик кодексининг 191 моддасига биноан, Шуҳрат Бобожоновнинг Урганчдаги уйида ҳеч ким яшамаётганини даъво қилиб уйни давлат тасарруфига мусодара қилиш қарорини чиқарганди. Судга Бобожоновлардан ҳеч ким чақирилмаган.\nБу қарор ҳақида Бобожоновлар оиласи август ойида билиб қолганлар.\nСуд, шунингдек, уй давлат кадастрида қайд қилинмаганини айтган.\nЛекин, Бобожоновнинг Урганч туманида яшовчи укаси Ғайратнинг Би-би-сига айтишича, уй бўш эмас ва барча ҳужжатлар жойида. Би-би-си бу ҳужжатлар билан мустақил равишда танишиб чиқди.\nШуҳрат Бобожонов айни уй қурилган ер унга Урганчда ўқитувчи бўлиб ишлаган даврида давлат томонидан берилганини тасдиқловчи ҳужжатга эга.\nУнга кўра, бу уйни қуриши ортидан маҳаллий ҳокимият уйни рўйхатдан ўтказишдан мунтазам равишда бош тортиб келишган.\nШуҳрат Бобожонов ва унинг укаси Қудрат Бобожонов 2014 йилда Ўзбекистон фуқаролигидан мосуво қилинганлар. Шуҳрат Бобожоновнинг икки бошқа укаси Қудрат ва Ғайратларнинг ҳам уйлари мусодара қилингани хабар қилинади.\nБи-би-cи аввалроқ ҳукм борасида муносабат олиш учун судя Ўткир Машариповга боғланганди, аммо унинг ўзи билан суҳбатлаша олмади. Би-би-cининг Урганч туман ҳокимидан изоҳ олиш ҳаракатлари ҳам зое кетти.\nБи-би-cи Урганч туман суди билан боғланганида, девонхона мудири Тўлқин Матниёзов мазкур журналистларнинг ватанда ўз ҳуқуқларини ҳимоя қилишларини тавсия қилганди.\n“Қарордан норози бўлса, шикоят бериши мумкин кассация тартибида. Унинг уйи давлатга ўтиб кетади, ўзи бефарқ бўлиб юраверадими? Бошқа ерга ёзиш ўрнига биздан юқори турувчи судга ёзиши керак”, – деб айтган Матниёзов.


Болага пул бериш тарбиясини бузадими? - Farzand.uz\nFeruza 20.08.2017 07:54 327 01\nБолага пул бериш керакми? Лозим бўлса, неча ёшдан ва қанчадан? Керак бўлмаса, нимага? Пул болани бузадими ёки пулсизлик? Бундай саволлар ҳар қандай ота-онани ўйлантириши табиий. Қуйида шу масалага тўхталамиз.\nҲаммаси оиладан бошланади!\nАгар фарзанд тинч-тотув, рисоладагидек оилада тарбияланса, оила аъзолари бир-бирларига меҳр-муҳаббат билан муносабатда бўлсалар, болага пул бериш, унинг пулга муносабатини шакллантириш борасида турли тажрибалар қилиб кўрса бўлади. Аммо оилада муҳит носоғлом бўлса, пул бола учун ҳар қандай ҳолатда ҳам (яъни берсангиз ҳам, бермасангиз ҳам) муаммога айланади. Демак, энг аввало, оиладаги муҳитни яхшиланг.\n«Ҳа» ми ёки «Йўқ»\nБолага пул бериш керакми деган саволга “ҳа” дегувчилар ҳам, “йўқ” дегувчилар ҳам бисёр.\n“Йўқ” дегувчилар далиллари:\nБола пулни тўғри сарфлашни билмайди, ота-она унга нима керак бўлса ўзи олиб бериши лозим;\nҲалитдан пулга ўрганса, келажакда хасис ва таъмагир бўлиб қолади;\nДоим пул бериб турмасангиз, инжиқлик қиладиган бўлади, ўзи ишлаб топмагани учун пулнинг қадрига етмайди;\nЁнида кўп пул юрса, ёмон ўртоқлари кўпаяди, уриб олиб қўювчилар ҳам топилади.\nАтрофдаги ҳаммада: ота-онасида, ака-опаларида, тенгдошларида пул бор-у, фақат унда йўқ. Бола ўзини ноқис сеза бошлайди, ўзига баҳоси тушиб кетади;\nПул берсангиз, уни мустақил ишлатишни, режалашни, тежашни ўрганади. Қўлига пул бермай пулга тўғри муносабатни шакллантириш имконсиз;\nБермасангиз, ўжар, қайсар бўлиб боради, ўша пулни ўғирлаб олиши мумкин.\n“Ҳа” дегувчилар далиллари:\nШу сабабли қатъий бир гапни айтишга шошилманг. Болалар ҳам, катталар ҳам, оилалар ҳам турлича. Вазиятга қараб иш тутиш керак.\nНеча ёшдан бошланади?\nИкки қараш бор: ё бола пул санашни билгандан бошлаб, ёки мактабга чиққач. Кўпинча бу иккиси бир вақтга тўғри келиб қолади. Бола пул санаш ва ишлатишга тайёрлигини билиш учун уни дўконга жўнатиб туринг. Кўринг-чи: айтган нарсангизга берган пулингиз етмаслигини сезармикан, қайтим олишни унутмасмикан, қайтим нотўғри қайтарилса, билармикан. Шуларнинг ўзидан болангиз ҳаётида пул қанчалик ўрин эгаллаганини билиб олсангиз бўлади.\nҚанча бериш керак?\nБоланинг ёши, эҳтиёжлари ва албатта, имкониятларингиздан келиб чиқиб берасиз. Ҳеч қачон фалончи мактабга шунча олиб келяпти, менга ҳам беринг деган гапларга кўнманг. Боланинг реал эҳтиёжларини билинг ва шунга лойиқ пул беринг. Борди-ю, ҳар куни пул бера олмасангиз, буни болага тушунтиринг. Айтайлик, сиз фалончининг ота-онаси каби ҳар куни унга пул бера олмайсиз, аммо маълум вақтдан кейин унга кутган нарсасини совға қилишингиз мумкин. Мутахассислар бир масалада якдил: болага хоҳ ҳафтада, хоҳ ойда бир бўлсин, пул бериб туриш керак. Бўлмаса, у ўзи пул ишлаб топганда сарфлашни билмайди.\nҚандай кўринишда бўлади?\nМутахассислар, болага пулни маълум вақт оралиғида, фақат нимага сарфлашини аввалдан келишиб олган ҳолда беришни тавсия этадилар. Масалан, ҳар куни тушлик учун ёки ойда бир марта кундалик харажатлари учун ва ҳоказо. Аммо бола бу пулни олиш учун маълум шартларга риоя этиши кераклигини билсин. Ота-она болани жазолашда унга пул бермаслик усулини қўлламаслиги керак. Бу самарасиз, ҳатто, зарарли жазо туридир. Бола ота-она билан савдолашишни бошлайди.\nТўғри сарфлашни қандай ўргатамиз?\nБолалар кўпинча пулни бирданига сарфлаб қўйишади. Пулга енгил муносабатнинг нималарга олиб келишини билдиринг: айтилган муддатгача етказа олмадими, демак бир-икки кун пулсиз юради. Бошида ҳаражатларни режалаштиришни ўзингиз ўргатиб боринг: маблағни майда қисмларга бўлиб, вақти-вақти билан бериб туринг. Бола ортиқча сарф-ҳаражатга йўл қўймай, режалаб ишлатаётганига ишонсангиз, ҳафтада бир марта бир ҳафталик қилиб беришингиз мумкин. Борди-ю, тўғри сарфлашни эплолмаса, демак, ҳали у мустақил харидларга тайёр эмас. Вақт, имкон берасиз ва кутасиз. Фақат ҳаражатларни доимий назорат қилиб боришни унутманг.


«Бош айланиши аритмия, инсульт ёки саратоннинг аломати бўлиши мумкин» — профессор Ёқутхон Мажидова\nОдатда бош айланишига кўпчилик эътиборсизлик билан муносабатда бўлади. Аммо бу ҳолат жиддий касалликларнинг аломатлари ҳам бўлиши мумкин — аритмия ва инсультдан тортиб, саратонгача бўлган хасталикларнинг аломати ҳисобланади. Тиббиёт фанлари доктори, профессор Ёқутхон Мажидованинг бош айланишининг аломатлари, сабаблари ҳақида маълумот берди.\nИнсонда бош айланиши энг кўп кузатиладиган касаллик ҳисобланади. Баъзан инсон турган жойида қалқиб кетиб, атрофдаги буюмлар ўзи билан бирга ҳаракатлангандай туюлади. Ҳатто чирпирак бўлиб айланганди. Бош айланиши ҳар қандай ёшдаги кишида кузатилиши мумкин. Аммо кекса ёшдагилар — 70 ёшдан ошган инсонларнинг 20 фоизигача бўлган қисмида бош айланиши тез-тез безовта қилиб туради. Катта ёшлилар орасида аёлларда эркакларга нисбатан кўпроқ кузатилади.\nИнсульт сабабли бош айланганида қандай ҳолат кузатилади?\nБирданига ҳолсизлик, кўриш ёки эшитиш, нутқнинг бузилиши билан кечадиган бош айланиши ҳам бор. Бундай ҳолат инсультни билдиради. Агар беморнинг нутқи ўзгариб, юз симметрияси бузилса, дарҳол шифокорга мурожаат қилиш керак. Чунки инсульт касаллигида бутунлай тузалиб кетиш тахминан 16 фоизга тенг, қолган 84 фоиз ҳолатда беморнинг ўлими ёки ногиронлик билан тугалланади.\nБош айланишининг хавфли ва хавфсиз кўринишлари\nАгарда алкоголдан заҳарланиш, дори воситаларининг ножўя таъсири, сувсизланиш, қизиб кетиш ёки иссиқ уриши, автомобиль, поезд ёки кемада сайр қилиш, камқонлик, қонда қанд миқдорининг пасайиб кетиши, қон босимининг тушиб кетиши, бирданига кўп жисмоний машқлар бажариш, қулоқ инфекцион касалликлари туфайли бош айланиши қисқа давом этса, бу инсон учун зарарсиз бўлади.\nДейлик, бошнинг тез–тез ва узоқроқ айланиши қулоқнинг жиддийроқ касалликлари (вестибуляр нервнинг вирусли инфекциялари, лабиринтит)да учрайди. Бундай бош айланишига беътибор бўлмаслик керак. Чунки бу ҳолатда касаллик белгиларсиз бошланиб, инфекциянинг мияга ўтиб кетиш хавфи юқори бўлади.\nЎтирган жойдан турилганда қисқа вақтли ортостатик бош айланиши кўп учрайдиган ҳолат\nКўпинча бу организмда суюқлик етишмаслиги билан боғлиқ бўлади. Шу сабабли куннинг иссиқ вақтларида кўпроқ суюқлик ичиш керак. Агар сувсизланиш йўқ бўлиб, ортостатик бош айланиши бўлса, юрак ритмининг бузилиши ёки юрак етишмовчилиги бўлиши мумкин.\nБош айланиши билан бирга кучли бош оғриқлари, юришнинг қийинлашиши ва йиқилиш, кўнгил айниши ва қусиш, ҳушдан кетиш, нафас олишнинг қийинлашиши, бўйин мускулларининг тортишиши ва талвасалар кузатилса, албатта, шифокорга мурожаат қилиш керак


Олимлар саратонни илк босқичлардаёқ аниқлаш усулини кашф қилишди\n16:43 / 07.03.2017\nКалифорниялик биологлар қонда саратон ҳужайралари изини топиб, ўсимта ўсаётган жойни эрта босқичларда зарарсизлантиришга имкон берувчи қон таҳлили услубини ишлаб чиқишди. Nature Genetics журналида шунга оид мақола чоп этилди.\n"Биз бу усулни тасодифан кашф қилдик. Дастлаб биз оддий усулни қўллашга ҳаракат қилдик, биз шунчаки организмда саратон ҳужайралари изларини излаб, уларнинг қаерда пайдо бўлишини аниқлашга уринаётгандик. Бошқа ҳужайралардан кимёвий сигналларни сезганимизда шуни англаб етдикки, уларнинг уйғунлашуви организмда ўсимта бор ёки йўқлигини ҳамда унинг қаерда ўсаётганини тушуниб етишга имкон берар экан", - дейди Сан-Диегодаги Калифорния университети олими Кун Чжан.\nҲар йили миллионлаб кишилар саратоннинг турли шакллари натижасида ҳаётдан кўз юмади. Уларнинг катта қисми (Америка соғлиқни сақлаш хизмати статистикасига кўра, 90 фоизи) саратон ташхисининг ҳаддан ташқари кеч қўйилиши, яъни саратон ҳужайралари организмда тарқала бошлаб, иммун тизими бунга қаршилик қила олмаслиги билан боғлиқ.\nШунинг учун олимлар сўнгги йилларда саратонни эрта босқичларда аниқлаш воситаларини ишлаб чиқишмоқда.\nТиббиёт ходимлари бу алгоритмни Калифорния университети клиникасида даволанаётган саратонга чалинган кишиларнинг қон намуналарида амалда текшириб кўришди. Тадқиқот натижаларига кўра, Чжан ва унинг ҳамкасблари алгоритми саратон манбаини 82-90 фоиз аниқлик билан топишга имкон беради. Олимлар эрта ва аниқ ташхис саратон туфайли ҳаётдан кўз юмувчи кишилар сонини камайтиришига умид қилишмоқда.\nтадқиқот саратон қон таҳлиллари эрта ташхис


Ёш динамочилар ҳайрон қолдиришда давом этади. Тошкентда «Пахтакор» мағлуб этилди\n19:10 / 12.03.2017\nБугун, 12 март куни, Олий Лиганинг 2-тур учрашувлари якунланганидан 1 кун ўтиб, 3-тур доирасидаги учрашувлардан бири ўтказилди.\nУнда Тошкентнинг «Пахтакор» клуби мавсум дебютанти, Самарқанднинг «Динамо» жамоасини қабул қилди.\nЎтган турда Олий Лига тарихидаги энг ёш таркибни майдонга тушириб, рекорд қайд этган самарқандликлар жамоаси бу турда ҳам ёш таркибни майдонга ташлади. Ўтган 2 турда кетма-кет ғалабалар қайд этиб, мухлислар олқишига сазовор бўлган жамоа бу турда ҳам ўз натижалари тасодиф эмаслигини исботлади.\n88-дақиқада меҳмонлар жамоаси ўйин тақдирини ҳал қилган голни уришди. Ўнг қанотдан узатилган тўпни Раду Рогак боши билан дарвозага йўллаб ҳисобни очди - 0:1.\nБу ҳисоб қолган дақиқаларда ўзгармасдан қолди ва мухлислар орасида «ўзбек Лестери» номини олган «Динамо» муваффақиятини мустаҳкамлаб, турнир жадвалида яккапешқадамга айланди. Жамоа 3 учрашувдан буён дарвозаси дахлсизлигини сақламоқда. «Пахтакор» эса 4 очкоси билан ҳозирча тўртинчи ўринда.\n«Пахтакор» - «Динамо» - 0:1\nГол: Раду Рогак 89, - 0:1\n«Пахтакор»: Ботирали Эргашев, Владимир Козак, Аднан Ораховац, Юрица Булят, Даврон Ҳошимов, Акбар Исматуллаев (Камолиддин Тожиев, 79), Азимжон Аҳмедов, Станислав Андреев (Шерзод Каримов, 54), Суҳроб Нуруллаев (Жасурбек Ҳакимов, 69), Жамшид Искандеров, Игорь Сергеев (с)\n«Динамо»: Михаил Наумов, Миркомил Локаев, Бунёд Исроилов, Акмал Бозоров (с), Жасур Азимов, Сардор Сулаймонов, Жавоҳир Қаҳрамонов, Шохруҳ Холматов, Дамир Низанов (Раду Рогак, 66), Ориф Мамажонов (Абдумалик Абдуллаев, 74), Абдужамол Исроилов\nОгоҳлантиришлар: Шохруҳ Холматов 75, Азимжон Аҳмедов 84, Даврон Ҳошимов 85.


Ўзбекистон – Қирғизистон – Хитой транспорт коридори салоҳиятни ошириш чоралари ўрганилмоқда — Review.uz\nДелегация аъзолари “Иркештом” чегара божхона постининг иш фаолияти билан яқиндан танишишди.\n17 май куни Ўзбекистон Республикаси Транспорт вазири Илҳом Маҳкамов Қирғизистон Республикаси Транспорт, архитектура, қурилиш ва коммуникация вазири Гулмира Абдралиева билан учрашди. Бу ҳақда Транспорт вазирлиги матбуот хизмати хабар қилди.\nИкки мамлакат вазирлари бошчилигидаги делегация вакиллари мамлакатларимиз ўртасида транспорт-коммуникация алоқаларини янада ривожлантириш мақсадида Ўш – Саритош - Иркештом автомобиль йўли бўйлаб, ўрганиш ва тадқиқот ишларини ўтказишмоқда. Хусусан, делегация аъзолари “Иркештом” чегара божхона постининг иш фаолияти билан яқиндан танишишди.\nШунингдек, Қашғар – Иркештом – Ўш – Андижон – Тошкент мултимодал транспорт коридори салоҳиятини кенгайтириш, унинг имкониятларидан оқилона ва самарали фойдаланишни ривожлантириш мақсадида амалга оширилаётган ишлар ва мавжуд муаммолар жойига чиққан ҳолда ўрганилмоқда. Хусусан, Чийирчиқ, Талдиқ, Тонмурун довонлари ва Саритош пункитига ташриф буюрилди.\nУчрашув давомида вазирлар икки мамлакат ўртасидаги ҳамкорликни ривожлантириш ва кенгайтириш бўйича битимлар доирасида ҳамкорлик истиқболларини муҳокама қилишди.\nЎзбекистон – Қирғизистон – Хитой


“Шахмат майдончаси”даги қизиқарли ўйинлар\nМактабгача таълим муассасаларида болажонлар учун яратилаётган шароитлар уларнинг соғлом ва зийрак, билимдон бўлиб улғайишларида катта аҳамиятга эга саналади.\nХалқ депутатлари Андижон тумани Кенгашидаги Ўзбекистон “Адолат” СДП депутатлик гуруҳининг шу йил январь ойида ўтказилган ҳисобот йиғилишида фуқароларнинг мурожаатлари билан ишлашга бўлган эътиборни янада ошириш депутатлар олдига асосий вазифа қилиб қўйилганди.\nЮртимизда болалар ва ёшлар ўртасида спортни ривожлантиришга қаратилаётган эътибор ўз самарасини бераётир.\nҲар бир давлатнинг, жамиятнинг ўз олдига қўйган бош мақсади, ички ва ташқи сиёсатида яқин-узоқ йилларга мўлжалланган устувор йўналишлари бўлади.\nМиллий қадриятлар оилага меҳр уйғотади\nЎзбекистон "Адолат" СДП Сиёсий Кенгаши томонидан ташкил этилган "Адолатли қайнона" кўрик-танлови тобора кенг оммалашиб бормоқда.\nКейинги йилларда республикамизда аҳолининг ерга, уй-жой, мол-мулкка эгалик ҳуқуқи ошгани, улардан фойдаланиш имконияти кенгайгани сари бу соҳада ижтимоий-иқтисодий ютуқлар қўлга киритилмоқда.


Бишкекда Ўзбекистон ва Қирғизистон ҳукумат раҳбарлари учрашди - xabar.uz\nБишкекда Ўзбекистон ва Қирғизистон ҳукумат раҳбарлари...\n01.08.2019 16:34 0 1153\n2019 йил 1 август куни Бишкек шаҳрида Ўзбекистон Республикаси бош вазири Абдулла Арипов Қирғизистон Республикаси бош вазири Муҳаммадкали Абилгазиев билан учрашди.\nДастлаб ҳукумат раҳбарлари ўртасида тор доирада учрашув бўлиб ўтди. Шундан сўнг икки мамлакат ҳукуматлари вакиллари иштирокида кенгайтирилган таркибда музокара бошланди.\nСўнгги йилда Ўзбекистон – Қирғизистон муносабатлари янги босқичга кўтарилиб, аниқ амалий мазмун билан бойигани қайд этилди.\nМажлисда Олий даражадаги учрашувларда эришилган келишувларнинг ижроси ҳолати, шунингдек, ҳукумат раҳбарлари раислигида 2018 йил март ва декабрь ойларида Фарғона ва Ўш шаҳарларида Ўзбекистон билан Қирғизистон чегарадош ҳудудлари раҳбарлари кенгашининг ўтказилган мажлисларида эришилган келишувларнинг ижроси ҳолати кўриб чиқилди.\nЎзбекистон-Қирғизистон давлат чегарасининг қолган қисмини делимитация қилиш, Хитой-Қирғизистон-Ўзбекистон темир йўли қурилишини тезлаштириш сингари масалалар муҳокама этилди.\nҚўшимча ўтиш пунктларининг очилиши чегарадош ҳудудлар аҳолисига қулайлик яратиш билан бирга, мамлакатларимиз орқали транзит оқимини оширишга хизмат қилиши таъкидланди.\nИкки мамлакат шаҳарлариаро автобус қатновини йўлга қўйиш, сув ва энергетика соҳасида хамкорлик килиш масалалари хам куриб чикилди.\nИкки давлат бош вазирлари иштирокидаги ҳукуматлараро қўшма комиссия йиғилиши ва Ўзбекистон билан Қиргизистон чегарадош ҳудудлари раҳбарлари кенгашининг йиғилиши жорий йил сентябрь ойида Ўзбекистонда ўтказилиши маълум қилинди.\nУчрашув якунлари бўйича қишлоқ хўжалиги вазирликлари, карантин хизматлари ўртасида ҳамкорлик қилиш ҳамда минерал ўғитлар экспорти бўйича ҳужжатлар имзоланди.\nҚирғизистон Абдулла Арипов Бош вазир Муҳаммадкали Абилгазиев


Масацугу Асакава Осиё тараққиёт банкининг янги президенти этиб сайланди\nИқтисодиёт 20:50 / 02.12.2019 2553\nОсиё тараққиёт банки (ОТБ) Бошқарувчилари кенгаши бир овоздан Масацугу Асакавани ОТБнинг янги президенти этиб сайлашди.\nМасацугу Асакава 61 ёшда бўлиб, ҳозирда Япония Бош вазирининг ва молия вазирининг махсус маслаҳатчиси лавозимида ишламоқда. У 2020 йил 17 январда ОТБнинг 10-президенти сифатида иш бошлайди. У бу лавозимда Такехико Накао ўрнини эгаллайди. Жаноб Асакава президент Накаонинг 2021 йил 23 ноябргача бўлган ҳали тугамаган лавозим муддатини якунлайди.\n«Жаноб Асакаванинг халқаро молия ва ривожланиш соҳасидаги улкан ва хилма-хил тажрибаси ОТБнинг ривожланган, кенг қамровли ва барқарор Осиё ва Тинч океани минтақасига эришиш борасидаги мақсадларини амалга оширишда ҳисса қўшади. ОТБ Бошқарувчилари кенгаши жаноб Асакава билан биргаликда самарали ишлашга умид қилмоқдалар» - деди Корея Республикаси Бош вазирининг ўринбосари, иқтисодиёт ва молия вазири ва ОТБ Бошқарувчилари кенгаши раиси жаноб Хонг Нам-Ки.\nДеярли қирқ йиллик фаолияти давомида Масацугу Асакава Япония молия вазирлигида бир қатор юқори лавозимларда, шу жумладан молия вазирининг ташқи ишлар бўйича ўринбосари сифатида ишлаган ва ривожланиш сиёсати, валюта бозорлари ва халқаро солиқ сиёсати бўйича турли хил касбий тажрибага эга.\nУ 2019 йилда Япониянинг Осака шаҳрида бўлиб ўтган G20 саммитида ва Фукуока шаҳрида бўлиб ўтган G20 молия вазирлари ва марказий банк бошқарувчиларининг йиғилишида молия вазирининг ўринбосари лавозимини эгаллаган. Бундан ташқари, глобал молиявий инқироздан сўнг бўлиб ўтган G20 раҳбарларининг биринчи саммитида у ўша пайтдаги бош вазир Таро Асонинг ижрочи ёрдамчиси сифатида иштирок этган. Асакава 2011 йилдан 2016 йилгача Иқтисодий ҳамкорлик ва ривожланиш ташкилоти билан, шу жумладан Фискал масалалар бўйича қўмита раиси сифатида яқиндан ҳамкорлик қилди.\nАсакава 2012 йилдан 2015 йилгача Токио университетида ва 2006 йилдан 2009 йилгача Сайтама университетида ташриф буюрган профессор сифатида ишлаган.\nУ 1981 йилда Токио университетида санъат бўйича бакалавр ва 1985 йилда Принcетон университетида магистр даражасини олган.\nОТБ ўта қашшоқликка барҳам бериш бўйича саъй-ҳаракатларини давом эттириб, ривожланган, кенг қамровли ва барқарор Осиё ва Тинч океани минтақасига эришишга интилади. 2018 йилда ОТБ умумий қиймати 21,6 млрд. АҚШ долларига тенг янги қарзлар ва грантлар ажратди. ОТБ 1966 йилда ташкил топган бўлиб, унга 68 мамлакат аъзоликка эга ва улардан 49таси минтақада жойлашган давлатлардир.


“Туризм ривожида янги АТ жорий қилиш катта аҳамиятга эга” - Инновацион марказ раҳбари\n01:05 / 08.11.2017\n2017 йилнинг 7 ноябрь куни “Mirzo Ulugbek Innovation Center” инновация маркази ривожлантиришда АКТдан фойдаланиш” мавзусида семинар ташкил этилди.\nТадбирда туризм саноати ҳамда ахборот технологиялари вакиллари, инновацион марказ резидентлари ва ОАВ ходимлари иштирок этишди.\nМаълумки, ахборот технологиялари туризм соҳасини ривожлантиришда муҳим ўрин тутади. Ҳозирда истеъмолчилар учун чекловлар деярли мавжуд эмас: сайёҳлар барча маълумотларни интернет орқали қўлга киритиши, чипталар, ресторан ва меҳмонхонани онлайн тарзда брон қилиш имконига эгадир.\n“Мазкур семинарни ташкил қилишдан кўзланган мақсад - туризм ва АT тармоғи вакилларини бир-бири билан ўзаро таништириш ва уларни ҳамкорликка чорлашдан иборат. Сайёҳлик тармоғи учун ҳамкорликдаги янги АТ маҳсулотларни жорий қилиш хизматлар сифатини яхшилаш имконини беради”, дея қайд этди “Mirzo Ulugbek Innovation Center” инновация маркази директори Хуршид Султонов.\nСеминар давомида Hotspot.uz, MyTaxi, Workly каби лойиҳаларнинг имкониятлари тўғрисида тақдимотлар ўтказилди. Иштирокчилар семинарда янги интерактив сайёҳлик хизмати - “Uzbekistan Pass” сервиси билан яқиндан танишишди.


Дастлабки йиғин 15 январгача давом этади | "NAVBAHOR" FUTBOL JAMOASINING RASMIY WEB SAHIFASI\nДастлабки йиғин 15 январгача давом этади\nЖамоамизнинг бугунги машғулоти “Навбаҳор-Умид” футбол мактабидаги сунъий қопламали майдонида бўлиб ўтди. Айни пайтда мураббийлар машғулотларни режа асосида олиб боришмоқда. Жамоа ихтиёрига етиб келган ярим ҳимоячи Обид Жўрабоев кеча якка тартибда шуғулланганди. Бугун эса Жўрабоев умумий гуруҳда шуғулланди. Мураббийлар штаби кўплаб футболчиларни кўздан кечиришда давом этишмоқда. Айнан шу сабабли, бугунги машғулотларда ҳам айрим футболчилар қатнашишди. Улар орасида мухлисларимизга таниш бўлган Дилшод Назировни эътироф этиш жоиз. Ўзларидан яхши таассурот қолдира олган ва “Навбаҳор”да ўйнашга лойиқ эканликларини амалда исботлай олган футболчиларгина янги мавсумда жамоа шарафини ҳимоя қилиш имконига эга бўлишади. Ишончни оқлай олмаганларга эса жавоб берилади. Жамоамизнинг Наманганда давом этаётган ушбу йиғини 15 январга қадар давом этади. Шундан сўнг футболчиларимиз мавсумга тайёргарлик кўриш мақсадида Тошкентга йўл олишади. Табиийки, пойтахт йиғинида назорат учрашувлари ҳам ташкил этилади.


Ўзбекистонда бўлиб турган афғон учувчиларини эвакуация қилиш бошланди - Darakchi\nСИЁСАТ 13.09.2021, 18:32\n“Reuters” агентлиги бир ойга яқин вақтдан бери Ўзбекистондаги лагерда бўлиб турган афғон учувчилари кеча, 12 сентябрь куни мамлакатни тарк этишни бошлаганини маълум қилди.\nАгентлик билан суҳбатлашган учувчилардан бири исмини ошкор қилмаслик шарти билан биринчи гуруҳ дастлаб Бирлашган Араб Амирликларига боришини айтган. Учувчиларни кўчириш бир неча босқичда амалга оширилиши кутилганди.\nАҚШнинг Ўзбекистондаги собиқ элчиси Жон Ҳербст учувчиларнинг эвакуация қилинишини олқишлади.\n“Умид қиламан, учоқлар Америкага қайтади, учувчилар эса ҳеч қачон толибларга қайтарилмайди”, деган элчи.


Qabul 2018 » Samarqand kasb-hunarga o'qitish markazi\nЎзбекистон Республикаси Бандлик ва меҳнат муносабатлари вазирлигининг “Ўзбекистонда касб-ҳунарга ўқитиш имкониятларини ривожлантириш” лойиҳаси доирасида Корея халқаро ҳамкорлик агентлиги (КОICА) иштирокида Самарқанд шаҳрида ташкил этилган Касб-ҳунарга ўқитиш марказига навбатдаги ўқувчилар қабул қилинади. Марказда ишсиз фуқароларни касб-ҳунарга ўқитиш (қайта тайёрлаш) қуйидаги касблар бўйича бепул амалга оширилади:\nАвтомобилларни таъмирлаш ва уларга техник хизмат кўрсатиш бўйича техник-механик (автослесарлар, мотористлар, автомобиллар диагностикаси бўйича мухассислар).\nПайвандлаш ишлари механик техниги (пайвандчилар, чилангарлар ва металларга ишлов бериш мутахассислари).\nЭлектрон техникаларини монтаж қилиш ва созлаш техниги (электрон ва маиший техникаларни таъмирлаш ва уларга сервис хизмати кўрсатиш мутахассислари).\nКомпьютер инжиниринги техниги (Ахборот технологиялари) (ҳисоблаш машиналари операторлари, компьютерлар ва бошқа ташкилий техникага хизмат кўрсатиш ва уларни таъмирлаш).\nМарказда касб-ҳунарга ўқиш муддати 10 ой, шундан Марказда ўқиш – 6 ой, корхоналарда ишлаб чиқариш амалиёти – 4 ой. Марказда ўқиётган талабалар учун 6 ой мобойнида бандликка кўмаклашиш марказлари томонидан энг кам ойлик иш ҳақи миқдорида ишсизлик нафақаси берилади. Касб-ҳунарга ўқитиш марказига ҳужжатлар туман (шаҳар) Бандликка кўмаклашиш марказининг йўлланмаси асосида қабул қилинади. Битирувчиларга эгаллаган касби (мутахассислиги) бўйича меҳнат фаолиятини амалга ошириш ҳуқуқини берувчи давлат намунасидаги диплом берилади. Қабул комиссиясига қуйидаги ҳужжатлар топширилади:\nПаспорт нусхаси (ҳужжатларни топшириш вақтида паспортнинг асл нусхаси кўрсатилади).\nМаълумотини тасдиқловчи ҳужжатнинг асл нусхаси (аттестат ёки диплом).\nБандликка кўмаклашиш туман (шаҳар) маркази томонидан берилган йўлланма.\nИшга жойлаштириш бўйича уч томонлама (иш берувчи, туман (шаҳар) Бандликка кўмаклашиш маркази, жисмоний шахс) шартнома нусхаси.\nСоғлиғи тўғрисида маълумотнома (086-форма).\n3,5 x 4,5 см ўлчамдаги 4 дона рангли фотосурат.\nҲужжатлар 2018 йил 1 июлдан 31 июлгача қабул қилинади. Манзил: Самарқанд шаҳар, Спитамен кўчаси, 264а уй Мурожаат учун телефонлар: (99866) 221-72-62, 221-73-62 Мўлжал: Сам Ду Педагогика факультети. Маршрутлар: 4, 12, 16, 32, 35, 66, 85, 97, 99. Web сайт: www.samarkand-vtc.uz Е-mail: sam-koica@umail.uz\nНамунавий саволлар тўпламини бу жойдан олишингиз мумкин


Автомобиль калити ўтмишда қолади: ўрнини смартфон эгаллайди\nАвтомобиль калити ўтмишда қолади: ўрнини смартфон...\n23.06.2018 23:40 0 2038\nCCC (Car Connectivity Consortium) консорциуми ўзининг илк «Digital Key» стандартини оммага намойиш қилди. У автомобиллар учун вертуал калитни смартфонга юклаб олиш имконини беради, деб хабар берди «Терабайт».\nУшбу консорциумга таниқли автоконцернлар билан бирга смартфон ишлаб чиқарувчилар ҳам кирган. Улар қаторида «Apple», «Audi», «BMW», «General Motors», «Hyundai», «LG Electronics», «Panasonic», «Samsung» ва «Volkswagen» каби гигантлар бор.\nВертуал калит ёрдамида «NFC» билан таъминланган смартфон орқали автомобилингизни ҳам очасиз, ҳам ёпасиз, двигателни ёқасиз, истасангиз автомобилингизни бошқа ҳайдовчи бошқаришга имкон берасиз. Шу билан бирга, мазкур стандарт хавфсизлик масаласига ҳам алоҳида урғу беради.\nКонсорциум иштирокчилари аллақачон «Digital Key» стандартининг иккинчи босқичи устида тадқиқот ишларини бошлаб юборишган. Янги маҳсулот 2019 йилнинг биринчи чорагида тақдим этилади. У автомобиль билан смарт-қурилма орасида стандартлаштирилган аутентификация протоколини тақдим этиши керак.\nХуллас, келгусида кимдир машинангизни ўғирламоқчи бўлса, аввал смартфонингизни қўлга киритиши керак бўлади.\nсмартфон автомобил Digital Key Car Connectivity Consortium калит\nЖамият 06/03, 23:26\nТехнология 17/06, 11:36\nЭкспертлар энг яхши ҳимояланган смартфонларни аниқлашди


Омонсиз “ОМОН” « Ўзбекистон Халқ Ҳаракати\n03 December 2017 - 12:57\nБи-Би-Си радиосининг хабар беришича, 1 декабр куни Бош прокурор Ихтиёр Абдуллаев билан учрашиш истагида келган одамларнинг талаби қондирилмаган. Норози аҳолини тинчлантириш учун милиция махсус кучлари чақиртирилди. Каска ва махсус кийимларда кириб келган милиция ходимлари йиғилганларни олиб кетиш билан таҳдид қилган.\nГувоҳларнинг Би-би-сига айтишича, Бош прокурор Ихтиёр Абдуллаев ҳар ойнинг биринчи жумасида фуқароларни қабул қилиши маълум қилинган.\nБироқ шикоят билан келаётган фуқароларнинг айримлари қарийб уч ойдан бери Бош прокурор билан учрашолмаяпти.\n1 декабр куни 50 атрофидаги одамлар Бош пурокурор билан учрашишни талаб қила бошлаган. Бош прокуратура ходимлари фуқароларнинг талабига жавобан уларни тинчлантириш учун алоҳида топшириқли милиция отряди – ОМОНчиларни чақирган.\n“Бош прокурор билан учрашамиз деб турсак иккита каска ва жилет тақиб олган ОМОНчи ва яна тўртта милиция кириб келди. Қўрқиб кетдик. Ихтиёр Абдуллаев билан учрашувни талаб қилган аёлларни паспортини сўрашди, тинчланмасанглар бошқармага олиб кетамиз деб қўрқитишди”, дейди Инобат Арзиева.\nИнобат Арзиева Бош прокурор билан учрашаман деб Навоий шаҳридан келган. Бироқ уч ойдирки прокурорларнинг бошлиғи билан учрашиш насиб қилмаяпти.\n“Қабулни талаб қилса ҳам ҳеч ким қулоқ солмаяпти. Фақат жимликни сақланглар ва қўрқитиш. Ўша ерда 50 тадай халқ бор эди. Ҳеч ким ҳеч нарса деёлмаяпти. Мен 3 ойдан бери Бош прокурорнинг қабулига ёзилганман. Бораман, аммо киролмайман”, дейди Инобат Арзиева.\nБи-би-си ҳодисага изоҳ олиш мақсадида Бош пурокуратуранинг жамоатчилик билан алоқалар ва ҳуқуқий ахборот бўлими бошлиғи Рахимова Гюльноза билан боғланишга ҳаракат қилди. Бироқ расмий сайтда кўрсатилган рақамларга боғланиб бўлмади.\nИнобат Арзиева ва яна 5 ота-она Жиноят ишлари бўйича Навоий вилоят суди томонидан Россияда ишлаб келган ўғилларига нисбатан ноҳақ ҳукм чиқарганидан норози.\nУлар кўрсатмалар даҳшатли қийноқлар ва таҳдидлар орқали олинганини айтишади.\nАвгуст ойида сайёр қабул ташкил қилган Бош прокурор Ихтиёр Абдуллаев тергов давомида қийноқлар қўлланилгани бўйича ҳолатни кўриб чиқишга сўз берган.\nБироқ қийноққа тутилганлар яқинларининг айтишича, бу борада ҳеч қандай ўзгариш бўлмаяпти.\nЎзбекистонда 2017 йил 1 майдан бошлаб алоҳида топшириқли милиция отряди – ОМОН тикланди, деб хабар қилинган эди.


Мариуполда 22 минг тинч аҳоли ҳалок бўлди - мэр Вадим Бойченко\nКасалланганлар сони 552 125 566\nСоғайганлар сони 527 498 840\nВафот этганлар 6 356 941\nРоссиянинг Мариуполга бостириб кириши бошланганидан бери 22 минг киши ҳалок бўлди, деди шаҳар мэри Вадим Бойченко.\n"Бу рақамлар янада кўпроқ бўлиши мумкин. Аммо ҳозирча, 22 минг тинч аҳоли босқин туфайли ҳалок бўлган. Бу фашистлар Германияси икки йил давомида босиб олганидан бир неча баравар кўп", - деди Бойченко брифинг чоғида.\nУнинг сўзларига кўра, бу тахмин "эҳтиёткорлик билан кўрсатилган", чунки зарар миқдори ҳақиқий рақам анча юқори бўлиши мумкинлигини кўрсатмоқда.\nШаҳар ҳозирда Россия ҳарбийлари назоратида.\nКиритилди: 20:09 22.06.2022. Ўқилди: 3426 марта. Фикрлар сони: 90 та.\nБилдирилган фикрлар (90 )


«СОҒЛОМ АВЛОД - СОҒЛОМ КEЛАЖАК»\nХалқ, миллат саломатлиги бугун ҳар қачонгидан долзарб бо‘либ турибди. Айниқса, ниҳоясига етаётган йилда ёш авлод камолоти ё‘лида салмоқли ишлар амалга оширилди. “Соғлом бола - аввало, соғлом ва аҳил оиланинг мевасидир, деган ҳаётий ҳикматдан келиб чиққан ҳолда, йил давомида оилада о‘заро ҳурмат муҳитини, унинг иқтисодий ва маънавий асосларини мустаҳкамлаш, ёш оилаларни қо‘ллаб-қувватлаш, оналик ва болаликни ҳимоялаш, опа-сингилларимизнинг оғирини енгил қилиш, уларнинг қобилияти ва имкониятларини ро‘ёбга чиқариш бо‘йича ҳам кенг ко‘ламли ишлар амалга оширилди”, дея таъкидлаганди Юртбошимиз Ислом Каримов О‘збекистон Республикаси Конституцияси қабул қилинганининг 22 йиллигига бағишланган тантанали маросимдаги маърузасида.\nЮ ртимизда соғлиқни сақлаш соҳасида бундай муваффақиятларга эришишда учинчи секторнинг ҳам муносиб улуши бор. “Ибн Сино” жамоат фонди бугун юртимизда самарали фаолият олиб бораётган ана шундай нодавлат нотижорат ташкилотлар сирасига киради. Давлатимиз раҳбари ташаббуси билан асос солинган мазкур фонднинг асосий ё‘налиши буюк аллома Абу Али Ибн Сино меросини республикамиз ва хорижий давлатларда тарғиб этиш, тиббиёт, фармация соҳасидаги муҳим илмий-амалий ишлар ва иқтидорли талабаларни рағбатлантириш ҳамда аҳоли о‘ртасида тиббий маданиятни юксалтиришга қаратилган. Ташкилот о‘тган йилларда мазкур ё‘налишларда салмоқли ишларни амалга оширди. Бу йил фонд фаолиятининг асосий ё‘налишини О‘збекистон Республикаси Вазирлар Маҳкамаси ҳузуридаги фан ва янги технологияларни ривожлантиришни мувофиқлаштириш қо‘митасининг икки грант илмий лойиҳаси белгилаб берди. Бинобарин, “Болалар, о‘смирлар ва ёшлар орасида соғлом турмуш тарзини оммавийлаштириш (амалий)” ҳамда “Аҳоли о‘ртасида аминокислоталар етишмовчилигини бартараф этишнинг самарали тизимини яратиш ва уларнинг янги манбаларини жорий этиш (инновацион)” лойиҳалари доирасида талай тарғибот-ташвиқот, тушунтириш ишлари олиб борилди.\nМаҳмуд Кошғарийнинг “Девону луғатит турк” асарида Ойто‘лди о‘ғлига қилажак насиҳати аввалида “ичкилик ичма, нобакорларга аралашма, о‘зинг эзгуликка эришишни истасанг, ҳамиша эмин юр” деб тайинлайди. Шунингдек, бу “икки одатдан муқаддас қут қочади, улар кишига қашшоқлик ё‘лини очади”, дея уни огоҳлантиради. Носоғлом ҳаёт тарзи, ичкиликбозлик, гиёҳвандлик каби ярамас иллатлар халқимизда азалдан қораланган. “Ибн Сино” жамоат фондининг амалга оширган лойиҳасидан бири ҳам айнан шу ё‘налишда. Унинг доирасида Тошкент шаҳрининг Олмазор ва Шайхонтоҳур туманларидаги олий о‘қув юртлари ва коллежларда Соғлом турмуш тарзи мавзусида о‘н олтита семинар ташкил этилди. Бундан ташқари, Тошкент вилояти О‘рта Чирчиқ туманининг олтита, Оҳангарон туманининг еттита коллежида Соғлом турмуш тарзи тамойиллари, Рационал овқатланиш, Гиёҳвандлик ва зарарли одатлар профилактикаси, ОИВ профилактикаси мавзуларида 52 та о‘қув машғулоти о‘тказилди.\nИнсон умрининг заволи бо‘лган иллатлар ҳақида суҳбатлар, тушунтириш ишлари олиб борилди. Машғулотлардан со‘нг ёшлар о‘ртасида ижтимоий тадқиқотлар натижалари таҳлили асосида тавсиялар ишлаб чиқилди. “О‘смирлар соғлом турмуш тарзи ҳақида” номли рисола чоп этилди. Йил давомида эса то‘ққизта илмий, 21 та оммабоп мақола ҳамда қо‘лланмалар нашр этилди. Радио, телевидениеда ҳам чиқишлар қилинди. Ушбу саъй-ҳаракатлар ёш авлоднинг ёт иллатларга қарши маънавий иммунитетини шакллантиришда, мустаҳкамлашда қо‘л келади, албатта. “Соғлом бола йили” муносабати билан январ, феврал ойларида Тошкент Тиббиёт академиясининг Ибн Сино саломатлик маскани ҳамда маънавият-маърифат бо‘лими билан профессор-о‘қитувчилар ҳамда талабалар иштирокида ёшлар учун семинар ва давра суҳбатлари о‘тказилди.


Газета Норма маслахатчи / 2015 год / № 10 / Паспорт масалалари\nТурмуш ўртоғимнинг ота-онаси Жиззах вилоятидаги уйни сотиб, Сирдарё вилоятидан квартира сотиб олишди. Паспорт столида янги яшаш жойи бўйича доимий пропискадан ўтказишмаяпти. Уларни иккинчи марта 6 ойга вақтинча пропискага қўйишмоқда. Квартира қайнотам номига расмийлаштирилган. Уларнинг ўғлини эса умуман пропискадан ўтказишдан бош тортишмоқда. Ҳолбуки уни аввалги яшаш жойидан муаммоларсиз ҳисобдан ўчиришган. Ушбу ҳаракат қонунийми?\n– Ўзбекистон Республикасида паспорт тизими тўғрисидаги низомга (Президентнинг 5.01.2011 йилдаги ПФ-4262-сон Фармонига 1-илова) кўра фуқароларни доимий рўйхатга олиш ва рўйхатдан чиқариш шахснинг Ўзбекистон Республикаси ҳудудидаги муайян жойда доимий ёки вақтинча яшаш фактининг ички ишлар органлари томонидан қонун ҳужжатларида белгиланган тартибда қайд қилинади.\nДоимий рўйхатдан ўтказиш (прописка) шахс муайян яшаш жойида доимий яшаш ниятида бўлган ҳолларда амалга оширилади. Вақтинча рўйхатдан ўтказиш шахснинг муайян яшаш жойида бўлиш муддатида расмийлаштирилади. 3 суткадан 6 ойгача бўлган даврга вақтинча рўйхатдан ўтказиш фуқарони доимий яшаш жойидан ҳисобдан чиқармасдан амалга оширилади. 6 ойдан кўп вақтга вақтинча рўйхатдан ўтказиш шахсни доимий яшаш жойидан ҳисобдан чиқарган ҳолда амалга оширилади.\nЎзбекистон фуқаролари доимий ва вақтинча рўйхатдан ўтиш (прописка) учун қуйидагиларни тақдим этадилар:\nтурар жойнинг олди-сотди шартномаси ёки тегишли органлар томонидан берилган далолатнома (ордер);\n3-сон шаклдаги ариза;\nтуғилганлик ҳақида гувоҳнома – 16 ёшга тўлмаган, ота-онасидан (васийларидан, ҳомийларидан) алоҳида яшайдиган шахслар учун;\nҳарбий билет ёки шахсини тасдиқловчи гувоҳнома, ҳарбий қисмлар ва ҳарбий муассасалар берган маълумотномалар – казармалар, кемалардан ташқарида яшовчи ҳарбий хизматчилар учун;\nҳарбий ҳисоб ҳужжатлари;\nРўйхатдан ўтказиладиган фуқаролар келгандан кейин 3 кун ичида ҳужжатларни рўйхатдан ўтказиш учун ички ишлар органларига топширишлари шарт.\nҲисобдан чиқишга ҳужжатлар яшаш жойидаги ички ишлар органларига топширилади. Белгиланган тартибни бузган шахслар ЎзР қонун ҳужжатларида назарда тутилган маъмурий жазоларга тортиладилар.\nҚуйидаги Ўзбекистон фуқаролари яшаш жойи майдони қанчалигидан қатъи назар, доимий рўйхатдан ўтиш ҳуқуқига эга:\nхотин (эр) – эри (хотини)нинг яшаш жойига, никоҳ гувоҳномаси тақдим этилганда;\nвояга етмаган фарзандлар ва васийликка олинганлар – ота-оналарининг ва васийларининг яшаш жойларига;\nўз оилаларига эга бўлмаган ёки вояга етмаган фарзандлари бўлган, аммо никоҳдан ўтмаган вояга етган фарзандлар – ота-оналарининг яшаш жойларига, туғилганлик тўғрисида гувоҳнома тақдим этилганда;\nота-оналар – фарзандларининг яшаш жойига, туғилганлик тўғрисида гувоҳнома тақдим этилганда;\nвояга етмаган ва ота-онаси бўлмаган туғишган ака-укалар ва опа-сингиллар, шунингдек ёшидан қатъи назар, меҳнатга лаёқатсиз туғишган ака-укалар ва опа-сингиллар, агар улар ўз оилаларига эга бўлмасалар – акаси ва опасининг (укаси ва синглисининг) яшаш жойига, уларнинг қариндошлик алоқаларини тасдиқлайдиган ҳужжатлар тақдим этилганда;\nилгари мазкур аҳоли пунктида яшаган, меҳнат шартномаси бўйича ишлаш учун вақтинча бошқа жойга кетган шахслар, шунингдек амалдаги қонун ҳужжатларига кўра вақтинча бошқа жойга кетганда турар жойдан фойдаланиш ҳуқуқи сақланиб қоладиган фуқаролар – илгариги турар жойларига ёки қариндошлариникига;\nжазони ижро этиш жойларидан озодликка чиққан шахслар – илгариги турар жойларига оила аъзолариникига, қариндошлариникига ёки ҳукм этилгунларигача яшаган шахсларникига;\nмуддатли хизмат тугаганидан кейин Қуролли кучлардан бўшатилган ҳарбий хизматчилар – аввалги яшаш жойларига ёки ота-оналариникига ёки бошқа қариндошлариникига.\nТурар жой мулкдори оила аъзолари ва Ўзбекистон Республикасининг фуқароларини, шунингдек белгиланган тартибда Ўзбекистон Республикаси ҳудудида истиқомат учун берилган гувоҳномага эга бўлган чет эл фуқароларини ва фуқаролиги бўлмаган шахсларни, турар жой майдони ҳажмидан қатъи назар, рўйхатдан ўтказиш ҳуқуқига эга.\nБир нечта уйга ёки хонадонга эга бўлган мулкдор улардан фақат биттасидагина доимий рўйхатдан ўтиши мумкин.\nБаён этилганлар муносабати билан шуни айтиш мумкинки, Сирдарё вилоят ИИБ чиқиш-келиш ва фуқароликни расмийлаштириш бўлинмасининг ходимлари турмуш ўртоғингизнинг ота-онасини уларга тегишли бўлган квартирага рўйхатдан ўтказишдан бош тортишга ҳақли эмаслар. Ходимларнинг турмуш ўртоғингизни ўз ота-онаси квартирасига доимий рўйхатдан ўтказишдан бош тортишлари ҳам қонунчиликка зид.\nПрочитано: 5678 раз(а)\n2015-12-30 10:54:48, Гость_:\nПрезидентнинг 5.01.2011 йилдаги ПФ-4262-сон Фармонига 1-иловасига кўра турар жой эгаси оила аъзолари ва яқин қариндошларини рўйхатга қўйишга ҳақли. Бошқаларни рўйхатга қўйиш қонунчиликда белгиланган тартибда амалга оширилади.\nҚонунчиликда, яъни уй-жой кодексида турар жой майдонининг ижтимоий нормаси 16 м квадрат этиб белгиланган.\nҲурматли С.Хўжааҳмедов сиз ушбу мақолангиз билан фуқароларда ИИИ ходимларига нисбатан нотўғри фикр тўғдиришга йўл қўйдингиз.\n2016-01-01 03:56:21, Гость_Жахонгир:\nХурматли Гость_, сиз ва сиз каби баъзибир инсонларнинг қонунчиликни тўлиқ билмасдан ёки юзаки билдирган фикрлари фуқароларнинг нотуғри фикрлаши уёгда турсин, балки нотуғри қарор қабул қилишига сабаб булади.\nАсослаб айтсам: Ҳақиқатдан ҳам қонунчиликда, яъни уй-жой кодексида муниципал, идоравий уй-жой фонди ва аниқ мақсадли коммунал уй-жой фондидан турар жойлар фуқароларга уй-жой майдонининг ижтимоий нормасига мувофиқ берилади.\nУй-жой майдонининг ижтимоий нормаси бир киши ҳисобига ўн олти квадрат метрдан кам бўлмаган умумий майдон ҳажмида, кресло-аравачада ҳаракатланадиган ногиронлар учун эса – йигирма уч квадрат метрдан кам бўлмаган ҳажмда белгиланади. Лекин, бу ўз навбатида давлат уй жой фонларига нисбатан амал килади.\nДавлат уй-жой фондини хусусийлаштириш тўғрисидаги қонунда хусусийлаштирилган квартиранинг, уйнинг эгаси квартирага, уйга (уйнинг бир қисмига) турар жой майдонининг сатҳидан (м квадратидан) қатъий назар, ушбу Қонун 13-моддасининг биринчи бандида уқтирилган оила аъзоларини, бошқа шахсларни уй рўйхатидан ўтказиш ҳуқуқига эгалиги кўрсатиб ўтилган.\nШу каби холат мен билан хам юз берганлиги туфайли ушбу масала билан боғлиқ конунчилик хужжатларини ўрганиб масалага ойдинлик киритганман.\nС.Хожаахмедовнинг юкоридаги холат юзасидан баён этган мақоласи асосли ва тўғридир.


БМТ Суриядаги портлашларни қоралади\n22 январ 2021, Тошкент вақти: 15:14\nБМТ Хавфсизлик Кенгаши Сурия пойтахтида 44 одам ҳаётига зомин бўлган кечаги портлашларни қоралади.\nДамашқда икки худкуш ҳужумчи ўтирган автомобил портлаши оқибатида 100дан зиёд одам жароҳатланди.\nХавфсизлик Кенгаши чиқарган баёнотда портлашдан нобуд бўлганлар ва жабрланганларнинг яқинларига ва Сурия халқига ҳамдардлик билдирилган.\nҒарб Сурия ҳукуматини мамлакатда мухолифат чиқишларини қонли бостиришда айблаб келади.\nСурияда аксилҳукумат намойишлари шу йил март ойидан буён давом этмоқда, Сурия армиясининг намойишчиларни бостириши кўп юз берган эса-да, худкушлик ҳужуми илк бор содир этилган.\nБироқ Сурия мухолифати портлашларда режимнинг ўзини айблаган.


Авиакомпания йўловчиларига 150 бепул чипта таклиф қилди\n18:36 / 25.02.2016\nБостондан Финиксга учиш чоғида JetBlue авиакомпанияси ижтимоий тажриба ўтказди. Йўловчиларга авиакомпания учадиган 21 мамлакатдан исталганига текин чипта таклиф қилинди. Лекин бир шарт билан: улар қаерга учиш ҳақида бир қарорга келишлари лозим.\nУзоқ тортишувлардан сўнг икки гуруҳга бўлиндилар: Теркс ва Кайсос ороллари йўналиши ва Коста-Рика йўналиши. Овоз бериш йўли билан иккинчи вариант танланган ва йўловчилар бахтли чипталарни қўлга киритишди.


Ўзбекистонда илк бор мураккаб жарроҳлик амалиёти ўтказилди - 07.03.2022, Sputnik Ўзбекистон\nЎзбекистонда илк бор мураккаб жарроҳлик амалиёти ўтказилди\nЎн икки соат давом этган ушбу жарроҳлик амалиёти давомида бемор танаси 16 даражагача совутилиб, сўнгги авлод сунъий қон айлантириш ускунасидан фойдаланилди... 07.03.2022, Sputnik Ўзбекистон\nТОШКЕНТ, 7 мар – Sputnik. Ўзбекистонда илк бор ўта мураккаб жарроҳлик операцияси ўтказилди, деб хабар қилмоқда ССВ матбуот хизмати.Операция Россиянинг Бакулев номидаги юрак-қон томир жарроҳлиги марказида тажриба орттириб қайтган кардиожарроҳ, тиббиёт фанлари доктори, профессор Рустам Ярбеков бошчилигида ўтказилган.Айтиш лозимки, бу каби операцияларни ўтказиш учун анестезиолог, реаниматолог, перфузиолог каби малакали тиббиёт ходимлари билан бир қаторда сўнгги авлод сунъий қон айланиш ускунаси, гипотерм ва мияда қон айланиши ва оксигенацияни кўрсатувчи замонавий тиббий жиҳозлар талаб қилинади. Шу сабабли ҳам авваллари бундай амалиётлар фақат хорижда ўтказилган.Бемор - ўртачирчиқлик Тўхтасин Деҳқонов 66 ёшда. У узоқ йиллар артериал гипертония касаллиги, яъни юқори қон босимидан жиддий азият чекиб келган. Ушбу йилнинг январь ойида коронавирусга чалинганидан сўнг, унинг асорати хасталикнинг оғирлашувига олиб келган. Шифохоналарга мурожаат қилганида кўпчилик “бу операция мураккаб бўлгани учун фақат Германия, Ҳиндистонда катта маблағ эвазига қилинади” дейишди. Маълумот учун, Ўзбекистон ва Россия орасида шифкорлар тайёрлаш бўйича бир қатор келишувлар ҳамда махсус дастур мавжуд бўлиб, унинг доирасида ҳар йили ўнлаб шифокорлар Россиянинг етакчи тиббий муассасаларида малака ошириш имконига эга. 2019-2020 йиллар давомида Россия Федерациясининг етакчи клиникалари ва тиббиёт марказлари ҳамда ўқув муассасаларида 300 га яқин ўзбекистонлик мутахассислар малакасини оширди.Ундан ташқари, Тошкент тиббиёт академияси негизида И.М. Сеченов номидаги Биринчи Москва давлат тиббиёт университети билан университетлараро ҳамкорлик маркази очилган. Яқин келажакда Тошкентда Н.И.Пирогов номидаги Россия миллий илмий-текшириш тиббиёт университетининг филиалини ташкил этиш тўғрисида келишувга эришилган.\nўзбекистон, россия, тиббиёт муассаси\n© Минздрв УзбекистанаВ Узбекистане впервые провели сложную операцию с охлаждением тела пациента до 16 градусов\n© Минздрв Узбекистана\nЎн икки соат давом этган ушбу жарроҳлик амалиёти давомида бемор танаси 16 даражагача совутилиб, сўнгги авлод сунъий қон айлантириш ускунасидан фойдаланилди. Авваллари бундай амалиётлар фақат хорижда ўтказилган.\nТОШКЕНТ, 7 мар – Sputnik. Ўзбекистонда илк бор ўта мураккаб жарроҳлик операцияси ўтказилди, деб хабар қилмоқда ССВ матбуот хизмати.\nОперация Россиянинг Бакулев номидаги юрак-қон томир жарроҳлиги марказида тажриба орттириб қайтган кардиожарроҳ, тиббиёт фанлари доктори, профессор Рустам Ярбеков бошчилигида ўтказилган.\n— Операциянинг оғир ўтишини аввалдан билардик, — дейди Рустам Ярбеков. — Сабаби ҳам аортанинг кўтарилувчи ва тушувчи қисми, ҳам равоғи ҳамда мия томирларини сунъий протезлаш учун узоқ вақт талаб этилади. Қолаверса, мазкур амалиётнинг ноёблиги бемор танаси 16 даражагача совутилиб, танадаги қон айланиши 112 дақиқага тўхтатиб қўйилди. Фақат брахиоцефал ва уйқу артерияси орқалигина мия қон билан таъминлаб турилди.\nАйтиш лозимки, бу каби операцияларни ўтказиш учун анестезиолог, реаниматолог, перфузиолог каби малакали тиббиёт ходимлари билан бир қаторда сўнгги авлод сунъий қон айланиш ускунаси, гипотерм ва мияда қон айланиши ва оксигенацияни кўрсатувчи замонавий тиббий жиҳозлар талаб қилинади. Шу сабабли ҳам авваллари бундай амалиётлар фақат хорижда ўтказилган.\nБемор - ўртачирчиқлик Тўхтасин Деҳқонов 66 ёшда. У узоқ йиллар артериал гипертония касаллиги, яъни юқори қон босимидан жиддий азият чекиб келган. Ушбу йилнинг январь ойида коронавирусга чалинганидан сўнг, унинг асорати хасталикнинг оғирлашувига олиб келган. Шифохоналарга мурожаат қилганида кўпчилик “бу операция мураккаб бўлгани учун фақат Германия, Ҳиндистонда катта маблағ эвазига қилинади” дейишди.\nКейин билсак, юртимизда ҳам бундай амалиётни ўтказиш учун шароит ва малакали шифокорлар бор экан. Ҳозир аҳволим анча яхши. Шифокорларнинг айтишича, тез кунда яна соғлом ҳаётга қайтарканман. Бунинг учун уларга катта раҳмат, - дейди бемор.\nМаълумот учун, Ўзбекистон ва Россия орасида шифкорлар тайёрлаш бўйича бир қатор келишувлар ҳамда махсус дастур мавжуд бўлиб, унинг доирасида ҳар йили ўнлаб шифокорлар Россиянинг етакчи тиббий муассасаларида малака ошириш имконига эга.\n2019-2020 йиллар давомида Россия Федерациясининг етакчи клиникалари ва тиббиёт марказлари ҳамда ўқув муассасаларида 300 га яқин ўзбекистонлик мутахассислар малакасини оширди.\nУндан ташқари, Тошкент тиббиёт академияси негизида И.М. Сеченов номидаги Биринчи Москва давлат тиббиёт университети билан университетлараро ҳамкорлик маркази очилган. Яқин келажакда Тошкентда Н.И.Пирогов номидаги Россия миллий илмий-текшириш тиббиёт университетининг филиалини ташкил этиш тўғрисида келишувга эришилган.


Коррупцияга қарши кураш – ҳар биримизнинг вазифамиз\nКуни кеча бўлиб ўтган тадбирда ҳам айнан Ўзбекистон Республикаси Президентининг 2019 йил 27 майдаги “Ўзбекистон Республикасида коррупцияга қарши курашиш тизимини янада такомиллаштириш чора-тадбирлари тўғрисида”ги Фармони ижроси доирасида маърузалар ташкиллаштирилди.\nУнда Бухоро вилояти Адлия бошқармаси масъуллари коррупция иллатининг жамият тараққиётига нечоғлик салбий таъсир этиши ва унга қарши кураш мақсадида амалга оширилаётган тадбирлар ҳақида батафсил тушунтиришлар беришди.\nШунингдек йиғинда, вилоят божхона бошқармаси мутасаддилари ҳам сўзга чиқиб, шахсий таркиб ўртасида коррупцияга қарши кескин муносабатни шакллантириш борасида амалга оширилаётган ишларга алоҳида тўхталиб ўтишди.\nШу ўринда айтиш жоизки, вилоят божхона бошқармасида коррупцияга қарши кураш мавзусига қаратилган тадбирларнинг аксарияти ходимларининг оила аъзолари ва ота-оналари иштирокида бўлишига аҳамият қаратилади. Чунки, фарзанд учун энг яқин маслаҳатчи ҳисобланган ота-онанинг ҳалол меҳнат қилиб яшаши унинг учун ибрат намунасидир.\nТадбир якунида божхона ходимларининг коррупцияга қарши кураш борасидаги мулоҳазалари тингланиб, ўзаро фикр алмашиш мақсадида савол-жавоблар ташкиллаштирилди.


Дунё, янгиликлар: Ислом ва демократия - Миср референдуми ва Индонезия сайловлари - BBC News O'zbek\nЭнг катта мусулмон аҳолисига эга Индонезияда сайлов бошланди\nИндонезияда «Исломнинг мамлакатдаги тақдирини ҳал қилувчи» сайловларга старт берилди. Илк бор президентлик, парламент ва ҳудудий сайловлар бир куннинг ўзида бўлиб ўтмоқда. Кузатувчиларнинг фикрига кўра, бу сайловларнинг ўзига хослиги шундаки, аҳолисининг 80 фоизи мусулмон ва барча диний эътиқодларга эркинлик берилган, лекин сўнгги йилларда исломий консерватив қарашлар кучайиб бораётган Индонезияда марказий ва маҳаллий ҳукуматларга номзодлар ўз сайловолди кампанияларида диннинг таъсиридан кенг фойдаланган, шу сабабли ҳам сайловлар Исломнинг мамлакатдаги келгуси ролини белгилаб беради.\nПрезидентлик курсиси учун асосий кураш жорий мамлакат раҳбари Жоко Видодо ва собиқ генерал Прабово Субианто ўртасида кечмоқда. Ҳар икки сиёсатчи ҳам сайловолди кампанияларида консерватив Ислом таъсиридан сайловчиларни жалб қилиш йўлида самарали фойдаланган. Мўътадил диний қарашларга эга жаноб Видодо Индонезиядаги катта таъсир кучига эга мусулмон руҳонийлардан бири бўлмиш Маъруф Аминни ўз сиёсий шериги сифатида танлаган. Жаноб Прабово эса, агар сайловда ютиб чиқса, исломий етакчиларни ҳимоя қилиш ва диний мактаблар учун молиявий таъминотни оширишга сўз берган.\nМамлакатни 30 йил давомида қаттиққўллик билан бошқарган генерал Суҳарто даврида Ислом барқарорликка таҳдид сифатида кўрилиб, эътиқодлараро мувозанат шаклланишига катта эътибор қаратилган эди. Бироқ охирги йилларда мусулмон индонезияликларнинг бошқа жамоатларга нисбатан тоқатсизлиги ортиб бораётгани кўзга ташланмоқда.\nСиси Мисрни 2030 йилга қадар бошқариши мумкин\nМиср парламенти президент Абдул Фаттоҳ ал-Сисининг 2030 йилга қадар ҳокимиятда қолишига имкон берувчи конституциявий ўзгаришларни маъқуллади. Жаноб Сисининг жорий иккинчи президентлик муддати 2022 йилда якунига етади. Конституцияга киритилган ўзгартиришлар, шунингдек, президентнинг адлия ва ҳарбий тизим устидан ваколатларини ҳам сезиларли кенгайтирган. Бироқ бу ўзгартиришлар кучга кириши учун улар кейинги 30 кун ичида референдум орқали тасдиқдан ўтиши лозим.\nЯнги ўзгартиришларга кўра, президентлик муддати тўрт йилдан олти йилга оширилган. Бу, агар референдум ижобий натижа билан якунланса, жаноб Сисининг жорий муддати 2024 йилга қадар узайиши ва у келгуси сайловда яна бир олти йиллик муддат учун ўз номзодини қўя олишини англатади.\n2013 йилда жаноб Сиси бошчилигидаги ҳарбийлар Мисрнинг демократик йўл билан сайланган илк президенти - Муҳаммад Мурсини ҳокимиятдан ағдариб ташлаган эди. Инсон ҳуқуқлари фаоллари 2014 йилда президент рутбасини олган жаноб Сисини фуқаровий эркинликларга қарши сиёсат юритиб келишда айблайди.\nПрезидент Трамп Яманга тааллуқли қонун лойиҳасига вето қўйди\nАҚШ президенти Доналд Трамп Ямандаги урушга чек қўйишни кўзловчи Конгресс томонидан маъқулланган қонун лойиҳасини ўзининг президентлик вето ҳуқуқи билан тўхтатиб қўйди. Жаноб Трамп бу қонун лойиҳасини президентнинг конституциявий қудратини заифлаштиришга бўлган «кераксиз» ва «хатарли» уриниш сифатида тасвирлаган.\nЯмандаги вазият 2015 йил бошида ҳокимият учун кураш олиб борган гуруҳлараро зиддиятнинг кучайиши ортидан кескин жиддийлашиб кетган эди. Саудия Арабистони ва яна бошқа саккиз араб давлати мамлакатнинг Эрон таъсирига тушиб қолишидан чўчиб, исёнчи кучларни ҳаводан нишонга ола бошлаган. АҚШ ушбу коалицияни миллиардлаб долларга тенг қурол-яроғ ва истихборот аслаҳалари билан таъминлаб келмоқда.\nЎтган йили журналист Жамол Ҳашоқжининг Саудия Арабистонининг Истанбулдаги консуллиги биносида саудиялик агентлар томонидан ўлдирилиши ортидан АҚШ Конгрессида президент Трампнинг Яманга нисбатан сиёсатига қаршилик кучая бошлаган. Айни вақтда жаноб Трамп ўзининг ушбу амали учун сиёсатчилар ва матбуот томонидан кескин танқидга учрамоқда. БМТга кўра, ўтган йиллар ичида Яманда, камида, 7,000 нафар тинч фуқаро ҳалок бўлган. Ўлимларнинг 65 фоизи Саудия Арабистони етакчилигидаги коалиция ҳужумлари туфайли юзага келгани айтилади.\nЖанубий кореялик эркак ёнғиндан қочаётган қўшниларини ўлдирди\nЖанубий кореялик эркак ўзи яшайдиган квартирага ўт қўйиб, ёнғиндан кўчага қочиб чиқаётган беш нафар қўшнисини пичоқлаб ўлдирди, дея хабар бермоқда мамлакат полицияси. Қурбонларнинг энг кичиги 12 ёшда бўлган ва яна 13 одам турли даражада тан жароҳати олган. Ҳозирча шахси ошкор қилинмаётган 42 ёшли гумондор ҳибсга олинган.\nУ полицияга ойлик маоши кечиктирилаётганидан аччиқланиб, бундай жиноятга қўл урганини маълум қилган. Ўт ўчирувчилар ёнғинни 20 дақиқа ичида ўчиришга муваффақ бўлган.\n37 дақиқалар аввал\nСўнгги янгиланиш: 29 март 2021


Мен “вегетариан” бўлмоқчиман… - zarnews.uz\nМен “вегетариан” бўлмоқчиман…\nСа-ал эртароқ севинибсан-да, Эшаквой… Кўз тегди. "Тараққиёт менга бахт олиб келди. Велосипед, мотоцикл, машина, айниқса “Дамас”лар юкимни енгиллатди, шунинг эвазига озод бўлдим. Энди оҳу каби қир-адирларда жавлон ураман”, дединг ҳойнаҳой. Аммо сени севинтирган бу “прогресс” “эшаклар” ҳаётида янги даврни бошлаб берди.\nОдамзод аталмиш махлуқотнинг “нафси ўпқон” дейишади.\nБир ярим йиллар бурун телевизорда Самарқанд шаҳри Хишрав қўрғонидаги жарликлар эшаклар қабристонига айлантирганлиги ҳақидаги лавҳа эфирга кетди. Нима эмиш, эшакнинг терисидан Хитойда ноёб ёшартирадиган дори олар эмиш. Унинг териси қимматбаҳо эмиш. Бу миш-мишни эшитган нафснинг қуллари қандай жим турсин?! Шартта “модадан қолган уй ҳайвони” дея эшакнинг терисини шилиб, пуллай кетди.\nТошкентлик айрим “уддабуронлар” “Терисини-ку сотамиз, гўшти ҳам нобуд бўлмасин”, деди шекилли бир йўла “Шаршара” колбасаларига эшак гўштини қўшиб қўя қолди. Кимсан, “Ҳалол” брендига ўта амал қиладиган Фарғонада ошхоналарга эшак гўштини тарқатган “устаси фаранг” лар эса “колбаса цехига топширсак, Тошкентдаги каби сезиб қолишади” деб ўйлади-ёв чамамда, хўрандаларни эшак гўшти билан сийлашди.\nШундан буён ҳаловатим йўқолган. Гўшт дўконига борсам, “Бу ниманинг гўшти?” деб сўрайман. Қассоб йигит ҳам ҳазилкаш эмасми “Сизга қанақа гўшт керак? Бизда ҳаммасидан бор” деб жавоб беради.\nЮқоридаги вокеалар ҳақидаги хабарлар матбуотда тарқагандан бўён еганим ичимга тушмайди. Энг севимли таомларимни иштаҳа билан ея олмайман. Ахир барча миллий таомларимизни гўштсиз тасаввур қилиб бўлмайди-да.\nЯқинда бир даврада эшак гўшти мавзусида мунозара бўлди. Ёши катта кишилардан бири ҳаммани бу борадаги фикрларини эшитиб бўлгач:\n- Дунёда эшаклар жуда кўп. Аммо бирортасини ўз ажали билан ўлганини кўрмаганман. Демак, у аввалдан ейилиб келинган, деди совуққонлик билан.\nАна у гапдан кейин мени аҳволимни кўринг… Шубҳалар кетидан, шубҳалар… Наҳотки, мен ҳам қачонлардир, эшак гўштидан татиб кўрган бўлсам?.. Агар шундай бўлса, гуноҳи ўша қассобу “истеъмолга яроқли” тамғасини урган мутахассисга урсин.\nҚадимда эшаклар хизматидан деярли ҳамма фойдаланган. Улов, юк ташиш воситаси сифатида, ерга ишлов беришда инсоннинг энг яқин ёрдамчиси бўлган. Нега булар ҳақида гапиряпман? Сабаби, ҳозиргиларнинг кўпчилиги бу ҳақида билмайди. Бугунги кунда эшакларни аҳён-аҳёнда учратасиз. Улар камайиб бормоқда. Шуни инобатга олиб мен бир қарорга келдим.\nМен “вегетариан” бўлмоқчиман. Биласизми, нима учун? Мушукларни сақлаб қолиш учун! Нега дейсизми? Чунки ер юзида қўй-қўзи, эчки-улоқ, йилқи ва туя-бўталоқ қолиб, бугун қурбақа, илон, тошбақа, денгиз қуртлари, ит ва эшак гўштини истеъмол қилаётган одамзод, эртага мушукларни емайди, деб ким кафолат беради?!\n- Мушукнинг гўшти фалон касалликка даво экан, - деган аҳмоқона гап тарқаб қолгудек бўлса, қарабсизки, ер юзида бу беозор жонзот анқонинг уруғига айланади. Мушуклар йўқолиб кетса, сичқонлар кўпайиб кетади. Мен эса сичқонлардан қўрқаман!\nЗирапча тилидан Бахтигул Қаршиева ёзиб олди.


«ЎЗ БОЛАЛАРИНИ ДНК ТЕКШИРУВИДАН ЎТКАЗМОҚЧИ» | Суғдиёна биринчи аёллар электрон журнали\n— Севиб, севилиб оила қургандим. Афсус, бефарзандлик туфайли ажрашишга мажбур бўлдим. Қайнонам ҳам «туғмас келинсан», деб чиқиштирмади. Шундан кейин ўзимдан 24 ёш катта кишига турмушга чиқдим. Тўғри, вақтида уйланмаган йигитлар ҳам оғиз солишди. Аммо фарзандли бўлолмай, бошқаларни ҳам бахтсиз қилишдан қўрқдим. Эрим тўйдан аввал бошида кўтариб юришини айтиб, осмон ваъдалар берганди. Сўзларига ишониб, ҳатто, тўйимизга қаршилик қилган ота-онамни ҳам бир аммаллаб кўндирдим. Бироздан кейин фарзанд кутаётганимни билдим. Ўшанда мендан бахтли аёл йўқ эди дунёда. Бироқ ҳомиладорлигимнинг олтинчи ойидан бошлаб уйимизда турли жанжаллар авж олди. Турмуш ўртоғимнинг болалари ҳам мени қаттиқ оёқости қилишарди. Ўғлим туғилгач ҳам машмашалар якун топмади. Қайнонам раҳматли «Яна бир фарзанд кўрсанг, ҳаммаси тинчиб кетади», дерди. Орадан тўрт йил ўтиб, иккинчи фарзандим – қизим дунёга келди. Энди ҳаммаси ўзгаради, деб ўйлаган эдим, афсус хаёлларим пуч бўлиб чиқди. Эрим билан бахтли кунларимиз ҳам бўлган, лекин ўша бахт ортидан жанжал, тушунмовчилик изма-из юрарди. У «Сени бу уйда ҳеч ким эмассан, ота-онанг на сарпо қилган, на тайинли нарса берган, нимангга кериласан?» деб мени камситгани-камситган. Охири отамникига кетиб қолдим. Турмуш ўртоғим эса собиқ қайнонам билан гаплашибди ва «Болаларни ДНК қилдираман», деб туриб олди. Тўғриси, ундан кўнглим қолди, аммо кетай десам, фарзандларимни кўзим қиймайди. Нима қилай, маслаҳат беринг. Наргиза 38 ёш, Хоразм вилояти. Қайнонажон: — Аёл учун ОНАлик мақомига эришиш энг катта бахт, шон-шараф. Бироқ донолар айтганидек, қувончу қайғу бир-бирига эргашиб юраркан-да, қизим. Хафа бўлманг, ҳақиқат, албатта, қарор топади. Баъзида инсонни тизгинсиз ўй-хаёллар ўз гирдобига тортса, гоҳи инсонларнинг гап-сўзи хаёлини бузади. Шунда кишидан ўзига келиб олгунича вақт талаб этилади. Чунки ўша шайтоний фикр миясини заҳарлаб, унга тинчлик бермайди. Ўзидан тажрибалироқ ва ёши улуғ бир инсон уни ҳушёр қилиб қўймаса, уйқусираган одам каби ўз ёғига ўзи қовурилиб, бўлмағур гапларни ўзича маъқуллаб юраверади. Ҳаммамиз ҳам инсонмиз, ориятимиз бор. Баъзи ноинсоф кимсалар эса оғриқ нуқтамизни эзиб, дилга озор етказишади. Ажойибмиз-да, нечундир бир ёстиққа бош қўйиб, яхшию ёмон кунларимизда ёнимизда бўлган жуфти ҳалолимизга эмас, ўша четдаги одамнинг гапига кўпроқ ишонгимиз келади. Ҳақиқатни тушуниб етганимизда эса умр йўлдошимизнинг кўнгли бир қадар совуганини ҳис этамиз, лекин шунда ҳам узр сўраш ўрнига негадир унга истеҳзо билан назар соламиз. Жон қизим, уни кечира қолинг. Лозим бўлса, ДНК текширувидан ҳам ўтиш керак. Юзингиз ёруғ бўлгач, албатта, узр сўрайди, мен бунга ишонаман. Ахир бу бегуноҳ болажонлар у кишининг жон томиридан, қонидан пайдо бўлган-ку! Инсон ўз фарзандидан тонса, кечирилмас гуноҳга ботиши аниқ. Феруза АКРОМОВА, руҳшунос: — Турмуш ўртоғингиздаги ўзгаришларни эркакларга хос худбинлик деб қабул қилиш лозим. Баъзида улар ёши бир жойга боргач, фақат ўз ҳаловатини ўйлаб қолишади. Назаримда, турмуш ўртоғингиз фарзандларингиз роҳатини кўришга, улардан келажакда наф келишига ишонмаганлиги учун ҳам турли жанжаллар билан болаларни катта қилиш масъулиятни ўзидан соқит қилиш пайига тушган. Шунинг учун сиз оғирроқ бўлинг, бургага аччиқ қилиб, кўрпани куйдириш ярамайди. Бу вазиятда фақат ақл билан иш кўрсангиз, оила хотиржамлигига эришасиз. Яъни болаларни отасига, отани эса болаларга мақташдан сира чарчаманг. Ишонаманки, ҳаракатларингиз тез орада ўз самарасини беради.Twitter НравитсяSocButtons v1.5


Ироқнинг Нажаф шаҳрида маҳаллий полиция ва шиа етакчиси Муқтадо ас-Садр гуруҳлари ўртасида тўқнашув рўй берди. Оқибатида 2 одам қурбон бўлди, 11 нафари жароҳатланди.\n03 март 2021, Тошкент вақти: 20:38\nТўқнашув полиция қуролли гуруҳ аьзоларидан бир нечасини қўлга олмоқчи бўлганида содир бўлди. Ўтган ҳафтада эришилган келишувга мувофиқ Ас-Садр жангчиларининг асосий қисми шаҳарни тарк этган. Бироқ, уларнинг айримлари ҳануз шаҳарда яширинмоқдалар.\nКелишувга мувофиқ Америка ҳарбийлари Нажаф шаҳрини тарк этгандан сўнг, шаҳар назорати Ироқ полицияси ихтиёрига ўтди.


ЭНГ МУҲИМИ - Mehrob.uz\nҚАБР ВА ҚАБРДАГИ САВОЛ-ЖАВОБЛАР\nМақолалар access_time29-феврал 2020, 17:03\nРасулуллоҳ соллаллоҳу алайҳи васаллам буюрдилар: Ўлик қабрга қўйилганда…\nЯнгиликлар access_time23-июнь 2019, 16:53\n2019 йил 23 июнь якшанба куни, “Мирза Юсуф” (Бодомзор)…\naccess_time17-апрел, 18:45 visibility93\nИсломнинг энг муҳим фарзларидан бири рўза тутиладиган рамазон ойи диний ҳаётимизда жуда катта аҳамиятга, беқиёс ўринга эга. Ҳар бир мусулмоннинг унинг қадрини билиш, файз ва баракасидан фойдаланиб қолиш ақлу зако ва имонининг талаб ҳамда эҳтиёжи ҳисобланиб, руҳий, маънавий томондан юксалишининг ҳам энг муҳим, энг бирламчи шартларидан саналади.\nИнглиз мусулмонларидан Ҳабибуллоҳ Лавгрув «What is Islam?» («Ислом нима?») номли асарида ислом динининг амалга оширишни истаган ҳар бир ғоя ва мақсадини фақат ўгит ва тавсия ҳолида ташлаб қўймасдан, аксинча, теориядан практикага, назариядан амалиётга ўтиш шаклини ҳам кўрсатганини қайд этади ва исломнинг бу фазилатини жуда қадрлашини таъкидлайди. Аслида ҳам шундай.\nАллоҳ (жалла жалалуҳу) бандаларига Ўзини ҳеч қачон эсдан чиқармасликларини ва асло ғофиллардан бўлмасликларини амр этган; бунга эришишнинг амалий чораси сифатида Қуръони каримнинг саксон жойида Ўзини зикр қилишларини, кўплаб ояти карималарда эса намоз ўқишларини тавсия этган. Энди ўйлаб кўринг: ҳар куни ҳеч бўлмаганда фарз қилинган беш вақт намозни ўқиб, кечаю кундуз Аллоҳ таолонингг зикри билан юрган одам ғафлатда қолиши мумкинми? Аллоҳни унутиб, унга қарши исён кўтариши мумкинми?\nҚолаверса, ислом мусулмонларни бир-бирига дўст, биродар қилди, бир-бирларини яхши кўришларини истади, буни таъминлаш учун эса саломлашишни, бир-бирининг ҳолидан хабар олишни, силаи раҳмни, бундан ташқари, жамоатга қўшилишни, жумани, байрамни, ҳажни, моддий жиҳатдан кўмаклашишни, бир-бирларига ҳадялар бериб туришликни, садақани, закотни жорий қилди. Энди айтинг, мана шу айтганларимиз қилинадиган бўлса аҳиллик, биродарлик ва дўстлик ўз-ўзидан қарор топмайдими?\nХудди шу шаклда ислом унинг аҳлларига покликни ҳам тавсия қилди, буни таъминлаш учун эса намозга таҳорат олмоқликни, жунуб ҳолатдан қутулиш учун ғусл қилишликни, барча аъзоларни тоза ва озода сақлашликни, ҳовлининг ичини ва кўчаларни супуриб қўйишликни... амр этди.\nБунақа мисолларни кўплаб келтириш мумкин. Худди шунга ўхшаб рамазон ойи ҳам Қуръоннинг амри билан нафсни тарбиялаш, ахлоқни тузатиш, разоилни тасфия ( инсон ўзидаги ёмон жиҳатлардан қутулиши) ва фазоилни такмил (яхши жиҳатларини, фазилатларини такомиллаштириши)нинг амалий йўли ва чорасидир.\nШунингдек, рамазон ойида рўза тутиш буюрилган оятнинг охирида, ундан мақсад маънавий, руҳий ва ахлоқий камолотга эришиш эканлигига ишора қилингани ҳолда, «Токи (Аллоҳдан қўрқиб гуноҳ ишлардан) тийилар экансизлар, яъни (шунда) тақво соҳиби бўласизлар» дея буюрилгандир.\nРамазон ойида, рўза тутишар экан, мусулмонларнинг ҳеч ҳам ёдидан чиқармасликлари керак бўлган муҳим бир ҳақиқат шуки, рўза фақат ейиш-ичишдан тийилиш эмас, аксинча, ҳар бир мўмин рўзанинг нафси амморани енгиш, иродани қувватлантириш ва натижада, ўзига тақвони одат қилиб олишига хизмат қиладиган бир машқ ва кўникма эканлигини билиши, эътиборида тутиши лозим.\nДемак, рўзадан мақсад тақвога эришишдир. Аллоҳ (жалла жалалуҳу) Қуръони каримнинг 150 ўрнида тақвони зикр этиб, мақтайди. У, бизга бўлгани каби эски умматларга ҳам буюрилган эди. Аллоҳ наздида энг яхши одам энг тақволи одамдир; Аллоҳнинг валийлари (дўстлари) муттақий (тақводор)лардан бошқаси эмас; улар дунё ва охиратнинг ҳақиқий улуғларидир; Аллоҳ томонидан севилмоқ, юксак моддий ва маънавий неъматларга эришмоқ, илоҳий мададга сазовор бўлмоқ, ҳусни оқибат, тенгсиз ва абадий саодат, мужда ва башорат (илоҳий хушхабар), жаннат ва жамол... уларга бериладиган мукофотлардир.\nТақво, Пайғамбаримизнинг асл йўлидир; асҳоби киромнинг, авлиёуллоҳнинг, саййидлар ва машойихларнинг ҳоли; обид ва зоҳидларнинг йўл озиғи; зокир (зикр қилувчи) ва шокир (шукур қилувчи)ларнинг кўз нури, кўнгил сурури; охират толибларининг мақсад ва орзусидир. Тақво ва иттиқо сўзларининг луғатларда «тийилмоқ, сақланмоқ, қўрқмоқ» маънолари берилади. Муттақийлар эса тақводор кимлигини «Аллоҳдан қўрққан, қилган амалларининг Аллоҳ таоло ҳузурида қабул бўлишига тўсқинлик қиладиган омиллардан сақланган, дўзахга тушишдан ёки Аллоҳ таолога бўлган муҳаббатини йўқотишдан қўрқадиган, ҳар бир хайрли ишни катта масъулият ва талабчанлик билан сидқидилдан қиладиган мусулмонлар» деб тушунтирадилар.\nШариатга кўра тақво уч хил даражада бўлади. Унинг энг қуйи даражаси – имон ва исломнинг оддий шарти бўлган куфрдан сақланишдир. Энг олий даражаси эса кўнгилни Аллоҳ (жалла жалалуҳу) ҳазратларидан – ҳатто бир лаҳза бўлса-да – чалғитадиган ҳар қандай нарсадан сақланмоқ ва жумла мосуво (бу дунё билан боғлиқ жамики нарсалар)дан воз кечмоқликдир.\nТақвонинг ўрта даражаси эса – кўпинча тақво дейилганда мана шу даражаси тушунилади – инсоннинг охиратда ўзига жазо, азоб келтирадиган амаллардан тийилиши, қалбини ва ниятини тўғри, соф қилишидир.\nҲар бир иш, амал ва аъзонинг ўзига кўра бир тақвоси бор. Масалан, рўзани бузадиган хатти-ҳаракатлардан йироқ бўлиш; намоз, закот, ҳаж ва бошқа амалларни бузадиган, уларни йўққа чиқарадиган нарсалардан сақланиш; имони алфозни куфрдан ва ботил эътиқодлардан қўриш; ёмон одатлардан халос бўлиш; қалбни бадбин ниятлардан асраш; ҳар бир аъзо ва жавоҳир(кўнгил)ни турли гуноҳлардан ва таъқиқланган амаллардан сақлаш... каби.\nБирдан шу нарса англашиладики, буни қилиш учун ҳам инсон таъқиқланган, ҳаром қилинган нарса ва амаллар нималигини, ҳалол нима, мубаҳ (исломий нуқтаи назардан қилиниши таъқиқланмаган, қилиниш-қилинмаслиги гуноҳ ёки савоб келтирмайдиган амаллар) нима, савоб ҳамда гуноҳ нималигини яхши билиши, яъни фиқҳ илми ва тасаввуфдан хабардор бўлиши шарт. Айтишадики, «Ибодат ва ҳақиқий бандалик қилиш нозик санъат; унинг дўкони хилват (танҳолик), сармояси илм ва тақво, мукофоти эса жаннатдир».\nАллоҳим, илоҳо бизни рамазоннинг одобига риоя қилган, тақвога эришган ва натижада розилигингга ноил бўлганлардан айла!\nИлоҳо, жаннат уйига,\nКирганлардан айла бизни;\nЖаннат ичра жамолингни,\nКўрганлардан айла бизни.\nМаҳмуд Асъад Жушон


UzDaily.uz: Ўзбекистон ФИФА рейтингида ўз ўрнини сақлаб қолди \nЎзбекистон ФИФА рейтингида ўз ўрнини сақлаб қолди\n2017-й. 09-март 16:33\nТошкент, Ўзбекистон (UzDaily.uz) -- Халқаро футбол федерацияси (ФИФА) ташкилотга аъзо терма жамоаларнинг янгиланган рейтингини эълон қилди. Ўзбекистон миллий терма жамоаси 561 очко билан 63-ўринни сақлаб қолди.\nЎзбекистон Осиё футбол конфедерацияси (ОФК)га аъзо терма жамоалар орасида 6-ўринда қолди. Эрон 794 очко билан Осиё мамлакатлари орасида пешқадамликни сақлаб қолган. Дунё рейтингида эса форслар 1 поғона пастлади. Бу ҳақда ЎФФ Матбуот хизмати хабар беради.\nЖанубий Корея (691 очко) ҳам жаҳон рейтингида 1 ўрин йўқотди. Жамоа қитъада 2-поғонада бормоқда. Кучли учликдан Япония (629 очко) жой олди. Австлария (622 очко) ва Саудия Арабистони (610 очко) мос равишда 4–5 ўринларни эгаллаган.\nЭрон – 33-ўрин;\nЖанубий Корея – 40-ўрин;\nЯпония – 51-ўрин;\nАвстралия – 55-ўрин;\nСаудия Арабистони – 57-ўрин;\nЎзбекистон – 63-ўрин;\nЖЧ–2018 турнирига учинчи саралаш босқичида Ўзбекистон билан бир гуруҳдан ўрин олган Қатар (415 очко) бир поғонага кўтарилди. Хитой (407 очко) ўз ўрнида қолган бўлса, Сурия терма жамоаси (357) 2 поғона пастлади.\nҚатар — 84-ўрин;\nХитой — 86-ўрин;\nСурия — 95-ўрин.\nФИФА рейтингида ҳамон Аргентина (1644 очко) етакчилик қилмоқда. Иккинчи ўринни Бразилия (1534 очко) эгаллаб турган бўлса, учинчи ўриндан Германия (1433 очко) жой олган. Жадвалда 4–10-ўринларни тегишли равишда Чили, Бельгия, Франция, Колумбия, Португалия, Уругвай ва Испания терма жамоалари эгаллаган.